Mungkin Ramai Belum Tahu Kewujudan Kampung Melayu Di Cameron Highland Ini

Ramai yang tidak tahu kewujudan Kampung Taman Sedia yang merupakan salah satu perkampungan Melayu di Cameron Highlands.

Lokasi Kampung Taman Sedia terletak antara pekan Tanah Rata dan Brinchang. Di sini terdapat banyak ladang strawberi dan ladang sayur yang diusahakan oleh kaum bumiputra.

Ada ladang yang boleh pengunjung petik buah strawberi sendiri dan ada yang dijual yang telah siap dibungkus.

Sila bertanya terlebih dahulu kepada ‘staff’ yang bertugas di kauter dan dapatkan kebenaran terlebih dahulu sebelum masuk ke ladang.

Biasanya pengunjung akan diberi bakul dan gunting bagi ladang yang boleh petik sendiri strawberi.

Buah dijual mengikut harga pasaran, biasanya buah yang siap dipacking dijual lebih murah berbanding buah yang dipetik sendiri oleh pelanggan mengikut timbangan berat buah.

Sentiasalah jujur dan pastikan apa sahaja sumber makanan yang masuk kedalam mulut kita, yang akan menjadi darah daging dari sumber yang bersih dan halal.

Biasanya setiap ladang di Kampung Taman Sedia ada menjual buah Strawberi segar dan produk strawberi seperti aiskrim ‘homemade’, jem strawberi, jus serta pelbagai jenis barangan cenderamata..

Di sini juga pengunjung boleh cuba ‘signature dish’ Cameron Highlands iaitu scone yang disapu bersama homemade strawberi jam, butter dan whipped cream yang biasanya dihidangkan bersama teh panas.

Tradisi minum petang yang dibawa oleh British sejak zaman penjajahan. Menu terbaru yang patut dicuba kat sini adalah Nasi Lemak Sambal Strawberi.

Bagi pengunjung yang ingin bermalam di Cameron Highlands, Kampung Taman Sedia banyak menyediakan bilik, homestay dan chalet untuk di sewa.

Bagi mereka yang ingin berkunjung ke Cameron Highlands pada cuti sekolah dan cuti umum, anda perlu bersedia berdepan dengan kesesakan jalan raya disini.

Perjalanan dari Pekan Tanah Rata ke Brinchang yang mengambil masa 10 ke 15 minit pada hari biasa, boleh memakan masa sehingga 1 -2 jam pada hari cuti sekolah dan cuti umum.

Kampung Taman Sedia adalah jalan bawah atau salah satu jalan ‘alternative’ untuk ke Brinchang dari Tanah Rata.

Pastikan kenderaan anda diselenggara dan sentiasa berada dalam keadaan baik. ‘Parking’ kenderaan di tempat sesuai yang tidak menghalang kenderaan serta lalu lintas lain. ‘Respect; give it to get it’.

Jangan buang sampah merata-rata! Sebenarnya, banyak lagi tempat menarik dan unik di Cameron Highlands yang pengunjung luar tidak tahu. Lebih rela selamanya menjadi ‘unsung place’ kerana bukan semua antara kita yang tahu menghargai alam sekitar.

Baca lagi: 3 Jenis Rumah Percutian Untuk Kakitangan Awam Dan Cara Buat Tempahan


Mungkin Tiada Lagi Port Pengecasan Pada Apple iPhone Akan Datang

Jika anda cukup lama mengenali model-model keluaran Apple iPhone pastinya anda tahu jenama ini kerap menukar charging port mereka setelah hampir 4 hingga 5 tahun digunakan.

Apple mula merasmikan iPhone sedekad yang lalu dengan penyertaan 30-pin port sebelum digantikan dengan lightning port selepas 5 tahun.

Perubahan kepada charging port ini sekali lagi dapat kita lihat menerusi model yang bakal dikeluarkan Apple seawal 2018 sesuai dengan matlamat mereka iaitu thinner and lighter smartphone.

Meskipun perubahan terbaru Apple ini bakal menyusahkan pengguna model sebelumnya, jenama ini nampaknya bakal terus komited membawa perubahan sekaligus menjadi trendsetter sepertimana yang dibuat pada Apple iPhone 7 yang hadir tanpa headphone jack.

Semuanya tidak lama sebelum beberapa jenama smartphone turut mengikut jejak langkah yang sama. Kemungkinan penggunaan wireless charging bakal menggantikan kaedah pengecasan tradisional seperti yang banyak digunakan smartphone pada masa kini.

Baca lagi: Apple iPhone 6 Terima Diskaun Lagi, Kini Mula Ditawarkan Dengan Harga RM1499 Sahaja


Mungkinkah Ini Merupakan Rekabentuk Samsung Galaxy S6?

Dengan permulaan tahun 2015, semestinya ramai yang menantikan kemaskini peranti baru daripada pelbagai pengeluar seluruh dunia, dan salah satunya adalah Samsung. Selepas melancarkan Samsung Galaxy Note Edge di malaysia hari ini, perhatian tertumpu semula kepada peranti yang lagi dinantikan Samsung Galaxy S6.

Walaupun Samsung belum mengeluarkan sebarang kenyataan rasmi mengenai Galaxy S6, ini tidak menghalang beberapa syarikat yang terlibat sama dalam proses pembinaan peranti ‘berkongsi’ maklumat kepada orang awam.

Terkini, beberapa gambar tersebar luas di internet dikaitkan dengan Galaxy S6 memperlihatkan rekaan kerangka sepenuhnya berasaskan logam, menggunakan rekaan unibody – dimana kerangka tidak boleh ditanggalkan dan tidak berbucu.

Samsung dijangka akan memperkenalkan Galaxy S6 sekitar Mac atau April tahun ini.


Mungkinkah Kita Kufur Nikmat Tanpa Sedar Kerana Ucapan Dan Alasan Ini

“Susah la ada anak sekarang”.
“Tak boleh la. Sebab sekarang ada anak”.
“Payah la anak ramai ni”.
“Ada anak ni, nak buat itu ini semua susah”.

Sedar tak sebenarnya tatkala ayat ini dilafaz, kita sudah kufur nikmat? Sedar tak sebenarnya anak ni siapa dan apakah tujuan mereka?

Allah beri satu amanah, dan amanah itu ialah mendidik dan menjaga serta bersyukur dengan barang amanah. Dan ibu bapa adalah penjaga amanah.

Anak ini adalah rahmat dalam keluarga terutama buat ibu bapa. Dan rahmat itu dapat dilihat pada kebahagiaan keluarga.

Sebenarnya masalah bukan pada anak. Tetapi masalah pada kalian berdua. Iaitu ibu bapa.

Punca masalah utama adalah teknik komunikasi.

Ada suami yang tidak endah hal anak. Semuanya lambak pada isteri. Dan ada isteri yang cepat naik lemak, bila suami buat itu dan ini, dia cuma asyik nak membuta jer kalau hari cuti.

Alam zaman bujang lain, bila zaman rumahtangga juga adalah suatu alam yang lain.

Baca: 6 Sikap Suami Yang Merobek Perasaan Isteri Dan Menggoncang Rumah Tangga

Tolak ansur. Bertimbang rasa. Kerjasama. Kalau dulu makan boleh kongsi hisap satu straw dan gelas yang sama. Tapi itu alam bujang. Atau belum ada cahaya mata.

Masuk alam rumahtangga, suami mkan isteri layan anak, isteri makan, suami layan anak. Kan indah tu.

Jangan asyik salahkan anak. Mereka itu ibarat satu makhluk asing. Dari alam yang asing, iaitu alam rahim. Kemudian masuk alam dunia manusia.

Tentulah mereka nak cuba semua perkara. Memanjat, berlari, berenang.

Kalau kita yang tua bangka ni pun Allah beri izin masuk alam yang asing, tentu kita nak cuba semua perkara.

Itulah fitrah manusia. Kerana dalam diri manusia ada satu benda. Akal namanya. Dan akal ini yang merangsang supaya manusia mencuba semua perkara. Samada bahaya atau pun tidak. Mereka tetap akan cuba.

Dan setiap manusia itu berbeza. Tidak ada yang sama. Berbeza semuanya. Samada rohani atau jasadnya.

Ada suami tak kacak, tapi pelembut. Ada suami kacak, tapi selalu lambat. Ada suami sederhana, tapi peramah. Ada suami legam, tapi bijak. Ada suami halus kurus, tapi tegas.

Dapat isteri gemuk, tapi cekap memasak. Dapat isteri lawa, tapi asyik membongkang. Dapat isteri pendek, tapi penyayang. Didiklah. Sampai bila mengeluh.

Pokoknya kerjasama. Buat anak bersama-sama. Didik dan jaga anak juga bersama-sama.

Jangan asyik salah menyalah. Dulu masa bercinta semua kau sanggup redah. Bila dah nikah asyik sebut malaslah, entahlah, biarlah.

Baca: 9 Perkara Kecil Yang Pasangan Suami Isteri Gembira Buat Setiap Hari

Bukankah cinta itu maharnya pengorbanan? Jadi bekorbanlah untuk yang dicintai. Kerana elemen terbesar yang ada dalam syurga adalah elemen cinta.

Suami isteri yang hebat adalah pasangan yang mencintai semua perkara dalam keluarganya.

Percayalah. Hidup ni sekejap. Tengok anak kita, dah besarkan?

Tengok rambut kita, dah putihkan? Tengok mata kita, dah rabun kan?

Allah dah ambil balik perlahan-lahan semua pemberian yang akan disoal kembali bagaimana kita gunakannya atas dunia. Manfaatkan masa yang ada. Ajal itu bila-bila.

Berubahlah. Kita dah semakin tua. Ingatan ini untuk aku dan kalian. Aku juga ayah, suami. Aku sama seperti kalian. Keluarga yang bahagia. Menghasilkan komuniti masyarakat yang sentosa.

Masyarakat yang sentosa, melahirkan negara yang saksama. Dunia ini sebuah madrasah. Manusiawi dalamnya adalah pensyarah. Hidup ini suatu tarbiah. Penilaian pula diambil di alam barzakh.

Ingat. Anak itu suatu jawapan kepada kebahagiaan. Jangan jadikan mereka sebagai alasan untuk capai kebahagiaan.

Cuba bayangkan, anak yang kita kata macam-macam tu Allah ambil balik tiba-tiba. Mengejut. Nak macam tu ke baru hati kau bahagia?

Baca lagi:  Catatan Seorang Lelaki Buat Para Suami Yang Sekadar Jaga Dunia Isteri


Mungkinkah ‘Kotak Berhantu’ Ini Jadi Penyebab PrinceMeed Diganggu Entiti Misteri?

Jika anda berada di Facebook beberapa hari kebelakangan ini, besar kemungkinan akan terlintas di timeline anda mengenai individu bernama PrinceMeed dan rawatan Islam yang diterimanya.

Mungkin ada yang mencuba untuk menonton dengan lebih lanjut atau ada juga yang mungkin membiarkannya berlalu sahaja.

Tetapi buat anda yang berminat untuk mengetahui lebih lanjut, PrinceMeed adalah merupakan seorang YouTuber Malaysia dan mempunyai hampir sejuta subscriber di salurannya PrinceMeed LIVE!, atau lebih tepat lagi seramai 885,000 subscribers.

“Beliau mempunyai hampir sejuta pengikut dan apa masalahnya?” anda mungkin bertanya.

Untuk konteks, nama PrinceMeed mula menjadi bualan di media sosial sejak beberapa minggu ini kerana telah menerima gangguan daripada entiti misteri ketika berada di rumahnya dan juga di luar rumah.

Tambah menyeramkan, beliau difahamkan mula menerima gangguan berkenaan selepas membeli dan membuat proses unboxing (nyah kotak) sebuah bungkusan misteri yang dibeli daripada luar negara pada tahun lalu.

“Aku ingat satu benda, aku ingat apa yang aku beli dekat eBay dulu. Aku ingat beli sesuatu lepastu aku punya apartment macam ada hal la lepas tu.

“Ada kesan dekat dinding dalam masa semalaman.

“Juga guys dalam masa semalaman itu aku tak tahu macamana dia berlaku tapi aku menangis sekejap dan aku sangat takut,” kongsinya dalam video pertama yang menceritakan mengenai siri kejadian berkenaan berlaku kepadanya.

Kotak yang dibeli oleh PrinceMeed pada tahun lalu di eBay itu dikenali sebagai kota dybbuk dan sentiasa dikaitkan dengan aktiviti paranormal. Ianya adalah merupakan sebuah kotak penyimpanan arak dan berkait dengan cerita dongeng bangsa Yahudi.

Dipendekkan cerita, PrinceMeed telah membeli kotak berkenaan, membuat unboxing , berkongsikan pengalamannya dan telah membuang kotak tersebut di sebuah kawasan yang terletak di Karak.

Untuk rekod, PrinceMeed telah membeli dan membuat unboxing kotak dybbuk tersebut dan memuat naik video mengenainya pada September 2019 .

Secara logiknya, tiada apa-apa yang buruk sepatutnya berlaku kerana ia telah dibuang bukan?

Malangnya tanggapan anda sedikit salah jika menganggap beliau sudah tidak lagi menerima gangguan susulan daripada pembelian kotak berkenaan.

Menerusi dua video yang dimuat naik pada Disember tahun ini Prince Meed berceritakan bagaimana beliau melalui pengalaman diganggu entiti misteri ini di sini, di sini dan juga di sini.

Bukan sahaja menceritakan dengan terperinci bagaimana gangguan yang pasti membuatkan bulu roma sesiapa sahaja berdiri namun dia juga mendedahkan telah berpindah rumah sebelum ini untuk mengelakkan perkara berkenaan berlaku.

Anda mungkin boleh mengambil kata-kata kami mengenai bulu roma yang meremang apabila melihat video-video ini atau anda boleh menontonnya sendiri melalui pautan-pautan di atas.

Buat anda yang masih belum merasai keseraman dengan kisah gangguan ini, mungkin bahagian seterusnya ini boleh mengubah pandangan anda mengenai gangguan yang dialami PrinceMeed ini.

Kisah PrinceMeed yang dikatakan diganggu ini menjadi semakin hangat apabila beliau (atau rumahnya) yang dikatakan diganggu itu menerima rawatan secara Islam oleh sekumpulan pengamal perubatan berkenaan dan disiarkan secara langsung di Facebook.

Tengah malam semalam, perawat dari Pusat Rawatan Al Idrus telah ke rumah Meed untuk ‘bersemuka’ dengan entiti yang selama ini menghantui hidup Meed.

Selepas mendapat keizinan, Ustaz Shafiq dan perawat yang lain mula bersemuka dengan entiti tersebut.

Aktiviti menghalau entiti ini dibuat secara live semalam dan sekiranya anda tidak lemah semangat, boleh tonton video ini kembali.

Menurut Ustaz Shafiq, entiti yang selama ini menghantui kehidupan Meed merupakan jin yang mengganggu manusia yang beriman dengan Allah.

“Allah ciptakan Jin dan manusia semata-mata untuk beribadah kepada Allah. Allah turunkan pula Al-Quran sebagai Syifa kepada orang yang beriman,” pesan Ustaz Shafiz sebelum bermula.

Siaran yang dibuat ini menurut Ustaz Shafiq adalah sebagai pengajaran buat semua supaya tidak menduakan Allah dan jangan langsung terlibat dalam perbuatan menyekutukan Allah.

Tidak sampai 5 minit bersiaran, murid Ustaz Shafiq, Abu mula menjadi hos (perantara) kepada jin yang menggangu Meed selama ini.

“Dalam banyak-banyak jin sebelum ini, ini first time hilang mata hitam abu. tinggal mata putih sahaja,” kata Ustaz Shafiq.

Jin ini juga tidak berinteraksi dengan Ustaz Shafiq dalam Bahasa Melayu. “Menurut pengalaman perubatan, apabila kita terambil sesuatu, kita dah akad barang tu contoh macam keris lama atau barang lama, kita sudah jadi tuan dia. Cara untuk buang benda ini adalah tuan dan jin perlu buat ikrar pemutus,” terang Ustaz Shafiq.

“Yang ustaz nak cakap, benda ini bukan biasa-biasa dan dia (jin) bukan dari Malaysia. Kamu sendiri dah tengok ini semua bukan lakonan. Boleh tengok video-video kami yang lepas,” tambah Ustaz ketika sudah selesai.

Selepas selesai perihal jin, Ustaz Syafiq kemudiannya berkata seandainya ada saka yang menjaga keluarga Meed, boleh munculkan diri.

Dan pada minit 26:00, saka Meed pula ‘muncul’ dalam badan Abu. ‘Saka’ Meed mula berinteraksi menerusi Abu dan berkata ‘dia’ berkata ada 3 jin yang menggangu Meed sebelum ini dan yang paling kuat sudah terlepas.

“Setiap perkara yang keluar daripada mulut jin in tak boleh percaya 100%. Sebab itu kita akan tanya semula dekat tuan badan,” kata Ustaz.

Penutupnya, ustaz menerusi Abu mengeluarkan jin yang ketiga daripada rumah Meed. Dan menurut Ustaz, semua jin dari rumah Meed ini adalah jenis yang baharu dan tidak pernah berdepan sebelum ini.

Ustaz Syafiq juga menasihatkan kita supaya sentiasa berselawat dan berpegang kepada Allah yang satu. Beliau menambah agar perkara ini menjadi pengajaran buat semua dan menjadikan kejadian Meed ini sebagai iktibar; jangan ambil benda lama/sihir tanpa tahu sejarah sesuatu benda itu.

Mengulas mengenai video rawatan di rumah Meed mendapat tontonan yang sangat tinggi, Ustaz Shafiq menjelaskan perkara berkenaan juga di luar jangkaannya.

Malah, selepas selesai menjalankan rawatan berkenaan beliau menerima pelbagai mesej peribadi untuk merawat sehinggakan telefon pintar beliau tidak dapat menampung jumlah panggilan dan mesej yang masuk.

Beliau bagaimanapun menjelaskan akan cuba memenuhi permintaan dari orang ramai berhubung perkara berkenaan tetapi pesannya adalah orang ramai agar lebih berhati-hati dalam membuat apa-apa konten di YouTube kerana ia mungkin akan memakan diri di kemudian hari.

Anda boleh menonton perkongsian penuh daripada Ustaz Syafiq melalui halaman rasmi Pusat Rawatan Al-Idrus di sini.

Baca juga perkongsian kami mengenai senarai YouTuber paling popular di Malaysia untuk tahun ini melalui pautan bawah.

Isa Isarb Muncul Sebagai YouTuber Paling Popular Di Malaysia Sepanjang 2020

Lihat YouTuber Ini ‘Kantoikan’ Bakal Tunang Rakan Mereka Menerusi ‘Gold Digger Test’

Hanya Rakam Menggunakan Telefon, ‘Channel’ YouTube Masakan Wanita Ini Kini Dibayar Google


Mungkinkah Telefon Pintar Bakal Menggantikan ‘Laptop’ Satu Masa Nanti?

Telefon pintar yang ada di pasaran kini semakin canggih dan mampu untuk melakukan banyak perkara dalam satu-satu masa (multitasking). Mungkin juga telefon pintar bakal menggantikan komputer riba satu ketika nanti.

Antara telefon pintar yang dilihat mampu menjadi pengganti komputer riba adalah Samsung S10 yang akan berada di pasaran tidak lama lagi. Dengan saiz skrin 6.4 inci dan 12GB RAM, ianya semestinya sesuatu yang hebat untuk anda yang bekerja secara ‘on the go’.

Ditambah lagi dengan saiz bateri berkapasiti 4,100 mAh dan saiz telefon pintar yang mudah dimasukkan di dalam poket, ianya satu kelebihan untuk tidak lagi membawa komputer riba ke mana-mana sahaja anda pergi.

Samsung S10 juga dikhabarkan bakal hadir dengan memori dalaman bersaiz 1TB. Ianya pasti berita yang baik kepada anda yang memerlukan telefon pintar dengan saiz yang besar terutamanya jika anda banyak merakam video bersaiz besar (S10 mampu merakam kualiti video sehingga 4K).

Dengan aplikasi editing seperti Magisto dan FilmoraGo yang tersedia untuk peranti Android, anda tidak memerlukan lagi komputer riba untuk membuat suntingan video yang anda telah rakam. Dengan RAM 12GB tersedia pada Samsung S10, pastinya tiada masalah untuk anda membuat suntingan menerusi telefon pintar.

Berdasarkan specs yang boleh didapati secara atas talian untuk Samsung S10 ini, Samsung S10 bakal beri saingan hebat kepada jenama telefon pintar yang lain dalam memberi kepuasan kepada pengguna. Adakah anda antara yang menantikan sebuah telefon pintar yang mempunyai keupayaan komputer riba? Bagi anda yang bekerja on the go, anda pasti menantikan info lanjut tentang model S10 ini.


Mula Berniaga Sejak Diploma, Wanita Ini Kongsi Apa Dia Dapat Hingga Kini

Dulu, minat sangat berniaga sejak diploma lagi. Bagitau jelah nak bisnes apa,
akulah heroin tukang jual.

Pernah nota aku sendiri tulis setiap sem, itu juga aku fotostat jual pada junior.
Pendapatan tambahan dapat sampai RM1000 lebih, walau pun masa itu dapat biasiswa JPA.

Masa mula-mula masuk degree, aku tak pentingkan sangat bab nak dapatkan anugerah dekan. Mungkin sebab sudah capai Anugerah Naib Canselor semasa diploma, jadi rasa cukuplah.

Tukar kepada benda yang lebih penting. Iaitu macam mana hendak survive di Shah Alam, bandar besar. Tanpa biasiswa, tanpa pinjaman PTPTN.

Jadi, aku bawa satu set mixer, dan sebakul barang-barang bakery. Dengan motif supaya ini jadi aset untuk kekal survive di sana. Masa itu, ayah cuma bagi RM50 sebulan. Tahun 2011. Aku sendiri pun kena juga push diri untuk cari pendapatan lain.

Tanyalah housemate lama, takde masa aku yang senggang. Semua penuh dengan jadual buat doorgift.

Aku masa itu sudah bersedia, set minda aku terus.

Kebarangkalian aku dapat kerja dengan tahap kompetitif tahun-tahun kebelakangan ini dan senior yang masih belum dapat kerja, aku risau juga dengan kos hidup aku yang tinggi.

Aku pula bila dah setahun degree sambil buat bisnes, sudah selesa dengan duit beribu sebulan dapat. Kos hidup aku sudah mampu pakai kereta Myvi dan duduk di apartment, semuanya tanggung sendiri.

Masa degree pendapatan sudah lebih RM5000 sebulan. Aku banyak buat servis candy buffet dan doorgift. Kawan-kawan pun aku ambil jadi pekerja.
Paling istimewa, housemate jadi mangsa kerja part time dengan aku.

Lepas degree, aku rasa bosan berniaga tahap itu. Memang masuk majalah dan TV, tapi aku rasa tepu buat benda sama. Akulah yang buat doorgift, akulah yang jaga marketing. Akulah jumpa sana sini.

BACA: 7 Tip Yang Mesti Dikuasai Sebelum Memulakan Bisnes Sendiri

Selepas itu, aku makin lama rasa makin down. Padahal bisnes okay je,
aku tengok orang-orang berjaya. Ramai pergi jauh.

Tetapi bagaimana nak pergi sejauh itu? Ada kilang, pejabat sendiri. Aku belajar satu perkara lagi.

Yang sebenarnya, aku pandai jual sahaja. Tapi, aku tak pandai jadi orang bisnes. Maka bermula satu benda baru dalam hidup aku iaitu, belajar tentang dunia bisnes.

Selama 2 tahun, aku belajar melalui pengalaman dan kelas-kelas yang aku ikuti. Banyak aku nak bagitau, tapi aku simpulkan 4 perkara ini dahulu:

Leverage ini mcm lever. Boleh google, akan keluar gambar tuas, yang bentuk macam jongkang jongkit tu. Leverage yang aku maksudkan ini lebih kepada guna kuasa atau power atau usaha orang lain untuk bantu kita lagi jauh ke depan.

Contohnya aku guna tenaga dan beli masa orang lain supaya aku dapat tumpukan kerja-kerja sebenar aku sebagai orang bisnes.

Aku belajar yang aku ada kapasiti terhad dari segi tenaga dan masa. Aku cepat penat, tapi aku pandai berniaga. Aku guna dan beli masa kawan aku itu, untuk dia buat kerja messy, leceh, dan renyah-renyah ini.

Aku beli masa kawan dengan bagi bayaran upah. Hasil beli, aku dapat tambahan 24 jam lagi (sehari). Jadi, aku ada 48 jam sekarang. 24 dari 48 jam sudah boleh fokus kepada operasi dan pengeluaran. 24 jam baki lagi iaitu milik aku boleh buat kerja-kerja pengurusan dan pemasaran.

Aku mula-mula risau tentang kemahiran yang diturunkan ni, nanti kalau orang lain tiru, kita dapat saingan sudah. Aku juga risau kita sibuk bisnes nanti kemudian dia (pekerja) pula sibuk nak berbisnes. Tetapi hakikatnya, ini semua tanggapan aku semata-mata.

Aku tak perlu nak risau, kalau kita betul-betul serahkan soal rezeki kepada Allah.
Bagi aku, kalau ada 10 juta orang nak jual doorgift pun, juallah.

Rezeki Allahkan luas. Mana yang beli dengan aku itu rezeki akulah.

Soal nanti pekerja kita sibuk nak buat bisnes pula, kita seawal mahu ambil dia jaga pembuatan, operasi, ini semua bawah kawalan kita.

Seawal lagi kita katakan pada dia untuk fokus pada kerja. Sebenarnya kita patut bersyukur bantu orang lain naikkan skil dia, dapat bantu wujudkan pekerjaan. Buat dia boleh jadi macam kita juga.

Aku suka gunakan statistik untuk cipta kesedaran pada diri dan bisnes yang pasaran Malaysia ini besar. Malaysia ada lebih kurang 30 juta rakyat. Dalam setiap negeri sahaja ada lebih kurang 4-5 juta rakyat.

Fokuskan produk kita kepada niche market – maksudnya pasaran yang lebih tepat.

Contohnya yang selalu beli doorgift adalah orang yang akan buat event seperti aqiqah, nikah, perkahwinan, hadiah. Tetapi frekuensi orang yang beli banyak ialah orang kahwin.

Kita ambil statistik orang kahwin. Dalam setahun di Malaysia, sebanyak 100,000 sehingga 150,000 orang kahwin setahun. Ambil 5% sahaja yang kita rasa kita mampu nak closing iaitu sebanyak 7,500 tempahan setahun. Itu baru 5% sahaja, belum 95% pun lagi dapat target.

Katakanlah, sekali orang beli dengan kita, minimum RM20.

RM112,500 bahagi 12 bulan: RM9,375 duit bersih dapat sebulan.

Aku juga belajar yang pemasaran dan kerja pengurusan adalah kerja yang sangat penting berbanding pengeluaran.

Kalau kita tak dapat tempahan, bagaimana nak buat duit.

Contohnya, kalau pekerja pun sibuk nak berniaga, tak apalah 5% lagi dia target. Itu pun tak cukup tangan dah.

Supply barang boleh kita cari, staff pun boleh.

Setelah lalui beberapa fasa nak tahu sangat tentang dunia bisnes sebenar,
aku belajar yang dunia bisnes ini sangat besar. Banyak sangat perkara kena tahu, kena belajar, dan learning process itu tak akan berhenti sampai kita mati.

Orang bisnes dan orang yang urus bisnes adalah 2 benda berbeza. Kita boleh upah orang untuk buat pengurusan (pengurusan atau pemasaran) tetapi kerja hakiki orang bisnes sebenar itu apa?

a. Aku mulakan dengan networking bersama orang bisnes.

Dalam bisnes perlu mentor, ilmu, sistem, tindakan, dan impian.

Perhalusi setiap satu. Kenapa perlu ada mentor?

Sebab kita perlukan perbandingan sejauh mana kita mahu pergi. Mentor dalam industri dan luar industri.

Dalam industri ialah supaya kita nampak bidang kita ini, ada orang yang boleh ajar kita supaya jadi macam dia juga. Cari orang itu, dan belajar dengan dia.

Selalunya orang bisnes yang dah berjaya tak lokek pun ilmu. Yang baru nak mula ini yang lokek sangat ilmu. Ilmu tu pun belum tentu betul. Belajar dengan orang yang terbukti sudah berjaya.

Mentor luar bidang ialah orang yang dalam bidang lain yang juga sudah berjaya.

Satu, supaya dia dapat lihat sejauh mana industri kita mampu pergi.

Ibarat orang yang lihat rumah kita dari luar rumah. Kita rasa kita duduk dalam rumah, rumah kita sudah cantik, tetapi sebenarnya orang dari luar rumah
nampak yang banyak lubang-lubang perlu ditutup lagi.

Business development ibarat membina facade rumah, dinding, lantai dan atap.

Organizational development ialah kerja-kerja penyelenggaraan, mencantikkan lagi rumah, mengajar orang dalam rumah itu tentang adab dan tertib. Agar rumah itu kekal menjadi sebuah rumah, tidak runtuh, kekal harmoni bertahun-tahun lamanya.

Dalam business development seperti pemasaran, pengurusan sumber manusia, pentadbiran, kewangan, pengurusan dan operasi.

Organizational development ialah bagaimana membuat tim kekal utuh,
setakat mana bisnes mampu pergi, bagaimana bisnes boleh berjalan seperti biasa walaupun kakitangan keluar masuk, dan bagaimana buat bisnes kekal stabil walau pun ekonomi dunia bagi impak pada negara.

Sistem ialah seperti yang aku katakan tadi tentang business development.

Bagaimana buat bisnes berjalan tanpa ada kita di sisi? Ada caranya.

Letak sejauh mana impian kita hendak, walau tak terjangkau dek akal.

Dalam masa setahun, aku banyak tulis perkara tak terjangkau akal,
tapi Allah izinkan terjadi.

Duduk dengan jutawan, jadi kawan-kawan rapat, belajar terus dengan mentor sebenar.

Jadi konsultan kepimpinan pasukan untuk korporat di bawah Annems Leadership.

Dan tertubuhnya syarikat aku sendiri. Arkadius.

Itu semua dalam tulisan 101 impian. The truth is, Allah listens to you., Tapi beritahu Dia. Melalui penulisan. Melalui doa. Beritahu. Beritahu. Penting soal beritahu ini.

Terima kasih kepada guru-guru yang aku tak pernah jumpa, dan selalu ada di sisi. Guru yang ibarat ayah Dato Roslan Ab Hamid, guru yang banyak memberi inspirasi saat aku rasa down Dr Azizan Osman, guru yang aku baca patah katanya Puan Guru Ainon dan ibu guru yang aku telah jatuh cinta dengan ilmu dan dirinya, Ibu Faridah Hanim Haron.

Buat rakan-rakan, macam abang dan kakak sudah. Terima kasih juga sebab sangat kasih akan adik seorang ini.

Buat rakan yang sudah buat aku tersedar pagi tadi, terima kasih. Banyak perkara yang aku perlu kongsi rupa-rupanya.

BACA: Tip ‘A to Z’ Kejayaan Bella Ammara Ditubuhkan Dan Beroperasi Tanpa Pinjaman Bank

LIKE dan FOLLOW Vocket di Facebook serta Instagram


‘Murahnya, Sekilo RM5?’ – Pendedahan Upah Porter Di Gunung Kinabalu Ini Buat Netizen Terkejut

Dengan ketinggian 4,095 meter dari paras laut, Gunung Kinabalu merupakan antara gunung yang paling digemari pendaki dari seluruh dunia untuk aktiviti pendakian.

Sering berkongsi realiti kehidupan sebagai seorang porter di Gunung Kinabalu, seorang pengguna TikTok @jvymius97_aolm telah berkongsi upahnya membawa barangan dari titik mula ke base camp Panalaban (Laban Rata) sejauh 6 kilometer.

♬ bunyi asal – Jvy weterproof_AOLM – Jvy weterproof_AOLM

Menurutnya, upah yang dia dapat mengikut berat dimana RM5 untuk satu kilogram dan masa pendakian mengambil masa 4 jam naik dan 3 jam untuk turun. Tambahnya, dia akan tetap bersemangat dan berjuang untuk teruskan hidup.

Perkongsian tersebut telah meraih perhatian orang ramai dan rata-rata netizen berasa terkejut dengan upah yang diterima lelaki itu kerana dirasakan tidak berbaloi.

Bukan itu sahaja, para netizen turut mengatakan sepatutnya harga upah dinaikkan sedikit kerana bukan mudah untuk mengangkat barang yang berat mendaki gunung.

Malah, rata-rata netizen berharap upah lelaki itu dan juga porter lain diberi harga setimpal kerana bukan mudah untuk bawa barang berat mendaki gunung kerana memerlukan kekuatan fizikal dan mental.

Sementara itu, kami kongsikan cara mendaki Gunung Kinabalu dengan bajet yang ‘murah’. Klik sahaja pautan di bawah ini untuk ketahui lanjut.

Bagaimana Saya Mendaki Gunung Kinabalu Dengan Bajet Keseluruhan Bawah RM1000

Tidak Kenal Erti Mengalah, Ibu Bawa Anak Berusia Tiga Tahun Tawan Puncak Kinabalu


Mural 3D Upin Ipin Di Luar Pejabat Les Copaque Jadi Tarikan Terbaru Di Shah Alam

Sebut saja Upin Ipin pastinya semua tahu tentang siri animasi ini. Jangankan kanak-kanak, nenek dan atuk pun turut sama menonton bersama cucu mereka bila rancangan ini muncul di kaca TV.

Terkini pihak Les Copaque telah mengambil inisiatif memaparkan  mural 3D Upin Ipin serta beberapa lagi watak siri animasi keluaran mereka di bahagian luar bangunan HQ yang terletak di Shah Alam.

Menurut salah seorang pegawai pemasaran Les Copaque, lukisan mural 3D ini khas bagi meraikan para peminat Upin dan Ipin yang berkunjung ke ibupejabat mereka.

Disebabkan lawatan ke ruangan pejabat tidak lagi dibuka kepada umum, pihak Les Copaque telah mengambil inisiatif ini bagi tidak mengecewakan para peminat siri animasi terkenal ini.

Jom kita lihat berbagai aksi kakitangan Les Copaque yang telah bergambar bersama lukisan grafiti ini.

Proses seterusnya adalah print menggunakan komputer sebelum ia akhirnya ditampal di bahagian luar bangunan Les Copaque.

Wah, bos besar Les Copaque pun tak nak lepaskan peluang nampaknya. Di belakang beliau adalah Puan Hajah Ainon yang membawakan watak Opah dalam siri animiasi ini.

Bercakap mengenai 3D mural pula, sewaktu proses awal design dilakukan, designer terlibat perlu membayangkan dari berbagai sudut serta angle agar lukisan yang terhasil adalah dalam bentuk 3D yang menarik dan ukuran yang tepat.

Naik upih tapi gaya macam naik tikar terbang. “Wahai Upin Ipin, terbangkan aku ke Negeri Pasir Bedengung!”

Aksi macam betul-betul kena tarik. Sempoi. Baca Sebab Kenapa Ipin Tak Ada Rambut

Selain daripada para pengunjung, mereka yang datang ke sini atas tujuan rasmi seperti mesyuarat juga diwajibkan mengambil gambar bersama 3D mural ini. Patutlah Norman Abdul Halim pun kena beraksi sakan kat sini. Hehe.

Ini pula di bahagian mural 3D siri animasi Puteri. Satu lagi siri animasi menarik yang memaparkan kisah 5 puteri raja Melayu di zaman silam yang mencuit hati. Nama mereka pun unik – Puteri Limau Purut, Bali, Manis, Nipis dan Kasturi.

Selain di bahagian luar, pihak Les Copaque turut berkongsi dengan Vocket beberapa gambar di bahagian pejabat.

Kelihatan di dalam gambar adalah Chairman MDeC Tan Sri Abdul Halim yang telah mengadakan lawatan ke ibu pejabat Les Copaque baru-baru ini.

Terkini, Les Copaque sedang merancang untuk membangunkan satu taman tema dengan konsep perkampungan Melayu seperti di dalam kisah dan siri animasi mereka.

Tonton: Les’ Copaque Dan KRU Studios Bergabung Hasilkan Filem Terbaru Upin Ipin


8 Tip Diet Di Bulan Ramadhan Bagi Yang Mahu Kurus Di Hari Raya

Masuk sahaja bulan Ramadhan ramai kawan yang mesej abang. Nak tahu amalan diet apa yang abang buat sepanjang Ramadhan ini. Di samping melaksanakan ibadah yang mulia, ramai juga bercita-cita untuk kuruskan badan.

Disebabkan mesej kau orang yang terlalu banyak itu sampai abang tak sempat balas maka abang tulis ini. Kau boleh baca dan terus amalkan ya.

Jangan tinggal sahur walaupun hanya dengan sebiji kurma. Sahur adalah sunnah. Jangan sebab alasan nak diet dan kurus maka kau tinggalkan sunnah ini.

Semasa sahur pilihlah makanan yang tidak tinggi kalori, tinggi garam dan kurangkan makanan berlemak. (Elak lauk sahur kau orang dengan ikan masin, telur masin, mee segera atau sardin dan seumpamanya)

Tidak ada masalah untuk ambil nasi/ bihun/ mee/ kuetiow semasa sahur. Asal jumlah segenggam. Namun untuk jimatkan lagi kalori, kau boleh ambil karbo kompleks yang lain. Sama ada roti wholemeal atau pun oat.

Tinggalkan segala minuman manis atau berkafien sepanjang sahur. Kau minumlah air kosong banyak-banyak. Kau kena tahu air kosong selamanya kosong kalori.

Baca: 12 Idea Serta Resipi Nasi Berlauk Bagi Yang Sedang Diet Dan Ingin Kurus

Semasa berbuka puasa, tidak ada masalah untuk ambil makanan yang lebih banyak berbanding semasa sahur. Namun pastikan makanan itu makanan yang berkualiti.

6. Mulakan berbuka dengan kurma dan air manis seteguk sahaja

Hehe. Abang tahu kau susah nak buat benda ini tapi percayalah dalam masa seminggu kau dah boleh lihat kesan pada perut kau. Belajarlah untuk minum air kosong.

Untuk lauk berbuka kalau kau tanya, abang suka pilih yang rebus-rebus atau pun bakar-bakar. Ikan masak asam pedas, ayam golek, ayam sambal ini semua kegemaran abang. Jangan ambil yang bergoreng atau yang banyak guna sos atau kicap. (Charkuetiow, KFC, etc) Lebihkan yang bakar dan rebus.

Sayur dan buah-buahan adalah menu yang jangan kau tinggalkan sebagai tambahan serat dan vitamin dalam badan. Barulah makanan itu jadi seimbang dan kau akan nampak lebih bertenaga dan tidaklah kurus dalam keadaan yang nampak letih.

Ini semua apa yang abang buat sewaktu diet dahulu. Jujur kalau kau boleh konsisten dengan garis panduan yang abang beri kau tak perlu pun nak habis ribuaan ringgit untuk kurus.

Kau tahu kawan. Tidak ada masalah pun jika Ramadhan ini kau ingin jadikan titik permulaan untuk hijrah ke arah yang lebih baik. Ibadah tetap ibadah. Jika kau niatkan kurus ini adalah untuk memudahkan urusan ibadah kau dan kerana Allah maka pahala yang juga kau dapat.

Abang ambil 3 bulan untuk kurus tanpa pil ini. Termasuk dengan manfaatkan peluang pada Ramadhan ini.

Untuk pengetahuan kau semua. Ini foto selfie terbaik pernah abang ada. Kahkah. Senyuman masih sama cuma bentuk wajah sahaja berubah.

Ini sahaja tip dari abang. Terima kasih sebab kau sudi baca sampai habis.

Baca lagi: 7 Cara Bagaimana Saya Tangani Halangan Mental Semasa Diet Hingga Hilang 40Kg


Mural Pemimpin Negara Di Shah Alam Diconteng, Kini Ditutup Buat Tatapan Umum

Lukisan mural memaparkan imej beberapa pemimpin negara yang tular sebelum ini di Shah Alam dilaporkan telah dicemari dengan perbuatan vandalisme oleh individu yang tidak bertanggungjawab.

Perkara itu dikongsikan netizen sejak pagi tadi  di media sosial yang menunjukkan sebahagian daripada lukisan itu diconteng dengan semburan cat berwarna merah serta perkataan kesat turut kelihatan di dinding tersebut.

Menurut rakaman video yang dikongsikan di Twitter itu, lokasi kejadian difahamkan berlaku di Taman Cahaya Alam, U12, Shah Alam, Selangor.

Sesuatu yang tidak patut berlaku. Ada unsur provokasi!

Mohon pihak berkuasa siasat. https://t.co/ntqRg38Dl5

Antara potret yang berada dalam lukisan tersebut adalah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, Tan Sri Muhyiddin Yassin, Datuk Seri Ismail Sabri Yaakob dan juga Datuk Seri Dr Zulkifli Mohamad Al-Bakri.

Lukisan mural yang dihasilkan tiga sekawan Muhammad Suhaimi Ali, Abdul Hadi Ramli, dan Muhamad Firdaus Nordin itu sebelum ini pernah menerima lawatan beberapa pemimpin negara termasuk ketua pengarah kesihatan sendiri Datuk Dr Noor Hisham.

Susulan daripada kejadian vandalisme itu, lukisan mural yang telah diconteng tersebut difahamkan telah ditutup dan menerima perhatian pihak berkuasa yang telah bergegas ke kawasan tersebut.

Perkembangan itu dikongsikan salah seorang pengguna Twitter @MrJamesLabu melalui ciapan susulan selepas perkongsiannya yang terdahulu tular di media sosial.

Terkini di lokasi. Visual dah ditutup. Pihak polis, media & pelukis dah sampai utk bincang2 pic.twitter.com/bAvH9TVXia

— Labu suka anak pak aji (@MrJamesLabu) July 20, 2020

Perbuatan vandalisme dengan menconteng lukisan mural sepatutnya tidak berlaku dalam masyarakat kita.

Bukan sahaja lukisan tersebut memaparkan imej-imej pemimpin negara yang dihormati malah ianya juga merupakan hasil kerja keras anak muda kita yang berhempas pulas untuk menyiapkannya.

Semoga pihak berkuasa dapat mencari individu yang bertanggungjawab dan mengambil tindakan yang sepatutnya terhadap si pelaku.

Selain mural antara hasil seni penghargaan buat hero negara  yang menarik perhatian netizen sebelum ini adalah potret menggunakan skru. Baca mengenainya di pautan di bawah.

Artis Tempatan Ini ‘Lukis’ Potret Dr. Noor Hisham Menggunakan Lebih 4,000 Skru

Bermula Di Facebook Live, Potret ‘Terima Kasih Abah’ Ini Bakal Ke Putrajaya


‘Muram Dan Tertekan’ – Netizen Bandingkan Wajah Zelensky Sebelum Dan Selepas Perang

Kira-kira 41 hari selepas Rusia menceroboh Ukraine pada 24 Februari, kesan perang dapat dilihat pada wajah presiden Ukraine Volodymyr Zelensky yang berumur 44 tahun semasa lawatan ke Bucha, barat laut Kyiv.

Dia berada di Bucha selepas laporan menyatakan bahawa lebih 300 penduduk dilaporkan terbunuh di sana ditambah pula dengan beberapa siri kekejaman lain yang didakwa dilakukan oleh tentera Rusia, yang hanya terbongkar selepas tentera Rusia melarikan diri dari kawasan itu.

“Ini adalah jenayah perang dan akan dipanggil oleh dunia sebagai pembunuhan beramai-ramai,” kata Zelensky pada hari Isnin. “Sangat sukar untuk bercakap apabila anda melihat apa yang telah mereka lakukan di sini.”

Pada 22 Februari, Zelensky memakai sut dan tali leher untuk tampil dihadapan rakyatnya selepas Rusia bertindak mengiktiraf dua wilayah pemisah Ukraine sebagai negara merdeka dan memindahkan tentera ke sempadan.

Ini berlaku dua hari sebelum pencerobohan.

Pada 4 April, semasa lawatan Bucha, Zelensky yang dikelilingi oleh askar, berpakaian tentera – jaket kalis peluru berwarna – kelihatan berjanggut dan muka berkedut.

These photos were taken 41 days apart by the president’s photographer. The first one on the 23rd of February, the last day of peaceful Ukraine. The second one in Bucha today. pic.twitter.com/kfPU723gw1

— Katya Gorchinskaya (@kgorchinskaya) April 4, 2022

Pakaian ketenteraan berwarna hijau gelap telah menjadi pakaian pilihannya, menandakan keazamannya untuk kekal dan berjuang serta mempertahankan Ukraine dalam pertempuran dengan Rusia.

Penampilan ini, bagaimanapun, jauh berbeza daripada dirinya yang berwajah segar kurang daripada enam minggu sebelumnya. Netizen menyatakan bahawa dia kelihatan lebih berumur berbanding wajahnya enam minggu sebelum perang.

Pipinya juga kelihatan lebih cengkung, manakala kulit mukanya kelihatan lebih kasar.

Untuk rekod, Menteri Luar Russia, Sergei Lavrov mendakwa penemuan mayat di bandar Bucha, Ukraine sebagai ‘provokasi’ yang bertujuan untuk menggagalkan rundingan antara Moscow dan Kyiv.

Bercakap melalui mesej video yang disiarkan televisyen di Russia, beliau berkata timbul persoalan apakah tujuan di sebalik tindakan yang terang-terangan adalah provokasi yang tidak benar ini?

“Kami didorong untuk mempercayai bahawa ia adalah bertujuan mencari alasan untuk ‘torpedo’ (menggagalkan) rundingan yang sedang berjalan,” katanya.

Rundingan antara Russia dan Ukraine diteruskan selepas diplomat tertinggi mereka bertemu di pusat peranginan Turki di Antalya bulan lalu, perhimpunan pertama seumpama itu sejak permulaan operasi ketenteraan Moscow pada 24 Februari.

‘Yahudi tidak boleh berdiam diri’ – Presiden Ukraine ajak orang Yahudi bangun lawan Rusia. Rujuk pautan di bawah untuk membaca.

‘Yahudi Tidak Boleh Berdiam Diri’ – Presiden Ukraine Ajak Orang Yahudi Bangun Lawan Rusia

Perang Rusia Dan Ukraine, Apa Sebenarnya Yang Dimahukan Vladimir Putin?

Rusia vs Ukraine: Apa Akan Berlaku Jika Vladimir Putin Berjaya Tawan Kota Kyiv?


Murder Mystery Pecah Rekod Jumlah Tontonan Terbanyak Di Netflix

Baharu sahaja dilancarkan 3 hari, filem terbaharu Netflix ‘Murder Mystery’ lakonan hebat Jennifer Aniston dan Adam Sandler kini telah mencecah 30,869,863 tontonan. Rekod tontonan 3 hari pertama ini kini berjaya memintas rekod ‘Bird Box’.

Pada awalnya, filem terbitan Adam Sandler ini menerima kecaman dan kritikan daripada orang ramai disebabkan beberapa filem terbitan beliau yang agak ‘hambar’ sebelum ini. Filem pertama terbitan Happy Madison Production milik Adam Sandler di Netflix ialah ‘The Ridiculous 6’, menerima rating terburuk iaitu 0% daripada Rotten Tomatoes.

Namun, beberapa faktor dan percaturan bijak diambil oleh kru produksi ‘Murder Mystery’ sehingga berjaya menarik minat penonton Netflix. Antaranya ialah pemilihan Jennifer Aniston sebagai watak utama, perjalanan cerita bersahaja, lucu dan tidak terlalu ‘try hard’ serta yang lebih penting ialah babak ‘murder’ itu sendiri yang penuh misteri menjadi penarik utama.

Untuk mengetahui apa sebenarnya yang terjadi dalam ‘Murder Mystery’, apa kata malam ini anda luangkan masa untuk menonton filem ini di Netflix. Berikut kami sertakan trailer untuk tontonan anda.


Murid Beri Hadiah Udang Galah Sebagai Tanda Penghargaan Buat Guru Ini Terharu

Kebiasaannya, para guru akan menerima hadiah daripada anak murid ketika Hari Guru sebagai tanda penghargaan atas jasa mereka dan juga tidak pernah mengalah untuk memberikan ilmu pengetahuan.

Terbaharu, seorang pengguna TikTok @cikguspiderman7 telah berkongsi sebuah video dimana anak muridnya memberikan dia ‘hadiah’ dalam sebuah plastik sebagai tanda penghargaan kepadanya walaupun bukan Hari Guru.

syok sek pedalaman…udang sampai ke kelas😀..nikmati udang fresh di kg#cikgutiktok #tiktokguru #cikguspiderman #cikgupedalaman #pendidikan #cikgu #udang #melanau #sarawak #pancing

♬ suara asli – Natta | Wardah – UmmaBaba

Menerusi video terbabit, murid itu memberikan udang galah kepadanya dan guru itu terlihat gembira apabila menerima hadiah tersebut. Difahamkan, guru itu mengajar di sebuah sekolah di Sarawak.

Video itu telah tular di media sosial dan meraih perhatian orang ramai. Rata-rata netizen turut berasa terharu melihat murid tersebut memberikan hadiah kepada gurunya.

Bukan itu sahaja, ada juga netizen yang bekerja sebagai guru di kawasan Sabah dan Sarawak berkongsi bahawa mereka juga pernah menerima hadiah seperti itu. Malah, segelintir guru yang pernah bekerja di sana turut merindui suasana mengajar mereka.


Murid Di Sabah Saman Guru Bahasa Inggeris Kerana ‘Ponteng’ Kelas Selama 7 Bulan

Seorang pelajar dari Kota Belud, Sabah telah menfailkan saman terhadap bekas guru bahasa Inggerisnya yang didakwa ponteng selama tujuh bulan pada 2018.

Siti Nafirah Siman, bekas pelajar SMK Taun Gusi bertindak sebagai plaintif dan menamakan defendan-defendan berikut Mohd Jainal Jamrin (bekas gurunya), Suid Hanapi (atas kapasitinya sebagai pengetua sekolah), Pegawai Pendidikan Daerah Kota Belud, Pengarah Pendidikan Sabah, Ketua Pengarah Pelajaran Malaysia, Menteri Pendidikan Malaysia dan Kerajaan Malaysia.

“Pada tahun 2015, saya adalah salah seorang pelajar Tingkatan 4 Perdagangan yang menjadi mangsa oleh guru Bahasa Inggeris kami yang tidak masuk ke kelas kami dari bulan Februari sehingga bulan Oktober.

“Saya dan rakan-rakan berasa sangat terganggu ketika itu kerana takut gagal dalam peperiksaan. Kami mahu belajar.

“Kami sentiasa menunggu guru Bahasa Inggeris kami tiba dan masuk ke kelas untuk mengajar. Dia hanya masuk sebelum peperiksaan tahun akhir bermula, setelah berbulan-bulan meninggalkan kami,” katanya dalam satu kenyataan yang dimuat naik oleh laman sesawang Tiada.Guru.

Perbicaraan telah ditetapkan selama lima hari dari 15 Mei hingga 19 Mei di hadapan hakim Datuk Ismail Brahim.

Difahamkan bahawa kes ini sudah lama tergantung disebabkan pandemik COVID-19. Perbicaraan terakhir adalah pada September 2022, tetapi ia ditangguhkan selepas Nafirah memberitahu mahkamah bahawa dia mahu menukar peguam untuk mewakilinya.

Sementara itu, tiga lagi bekas pelajar – Rusiah Sabdarin Nur Natasha Allisya Hamali, dan Calvina Angayung, kini berusia 22 tahun, memfailkan saman serupa pada November 2020.

Kes mereka telah dibawa ke perbicaraan dan keputusan dijangka dibuat pada 18 Julai.


Murid Sekolah Rendah Ditakutkan Dengan Ular, Dan Apa Sepatutnya Penganjur Buat

Kisah ‘fear factor’ budak-budak diuji keberanian dengan dicampakkan ular ke dalam kolam buatan menyebabkan saya membelek semula tesis yang ditulis tahun lepas.

Kebetulan saya pernah membaca, bagaimana teori Albert Bandura digunakan untuk ‘mengawal’ fobia seseorang kepada ular.

Ular! Sebut pun dah meremang bulu roma. Bukan semua orang boleh dengan senang hati menyentuh reptilia berkulit sejuk dan mata tajam ini.

Jika tidak kerana takut sekalipun, orang tidak menyentuh makhluk ini kerana ada yang rasa menggelikan.

Senang cerita, jika tiada sebab kukuh, kebanyakan kita pasti memilih untuk biarkan saja ular itu dengan ketenangannya menyusur akar.

Bandura memperkenalkan istilah ‘self-efficacy’ (efikasi kendiri) yang lebih mudah difahami sebagai kepercayaan seseorang kepada kebolehan diri mereka untuk melakukan sesuatu.

Bandura merumuskan, empat (4) perkara yang boleh mempengaruhi persepsi seseorang untuk akhirnya berasa, saya boleh!

1. Pengalaman merasai sendiri (Mastery experience)

2. Pengalaman melihat orang lain melakukan (Vicarious experience)

Dalam isu ular ini, jika penganjur mahu melatih keberanian dalam diri budak-budak itu, keempat-empat faktor ini sebaiknya diambil kira.

Bayangkan senario begini, apabila dicampakkan ular secara mengejut, mestilah emosi budak-budak itu rasa terganggu. Seolah-olah disuruh berlari sebelah-menyebelah dengan singa di savanah Afrika.

Emosi takut tahap kalut gila babas takkan membolehkan mereka berfikir secara normal. Memang huru-hara jadinya.

Penyudahnya, bukan keberanian yang mereka dapat. Fobia pula yang bertambah, malah bonus dengan trauma sekali.

Penganjur boleh bermula dengan membawa seekor ular yang ‘kelihatan’ tidak ganas atau tergolong dalam golongan ular tidak berbahaya (jika asyik berdesir lepas tu jelir-jelir lidah, seram juga wei!).

Saiz ular digunakan mungkin kecil dan sesuai dipegang oleh kanak-kanak (bawa ular sawa ukur lilit macam batang kelapa, saya pun pengsan!).

Letakkan saja ular itu pada satu tempat dan jurulatih sendiri boleh tunjukkan betapa ‘mesranya’ ular itu melingkar di pergelangan tangan mereka (macam yang di zoo selalu buat. Suka hati ular nak masuk dalam baju keluar ikut bawah seluar ke, terpulang!).

Biarkan kanak-kanak ini memerhati. Inilah dipanggil ‘vicarious experience’ (pengalaman melihat dengan mata sendiri).

Apabila menyaksikan sendiri jurulatih berada dalam keadaan selamat dari dibelit atau dipatuk ular, kepercayaan kanak-kanak ini akan meningkat sedikit dan mula menerima bahawa ular tidaklah sangat membahayakan seperti digambarkan dalam cerita Anaconda atau ‘Snake on Flight’.

Tetapi jika secara tiba-tiba ular mematuk jurulatih dan kemudian pengsan. Memang tamat di situ sahajalah modul itu (yang pasti masa itu, budak-budak dah bertempiaran lari!).

Selepas jurulatih berjaya menunjukkan contoh, cari kanak-kanak yang paling berani. Jika boleh, budak yang sukarela mahu pegang ular itu.

Apabila kawan sebaya mereka yang berani ini berjaya mengendalikan ular itu dengan baik, kepercayaan mereka akan naik setahap lagi kepada, “Eh, mamat tu boleh, takkan aku tak boleh.”

Ini juga adalah ‘vicarious experience’, malah impaknya lebih tinggi kerana dilakukan oleh budak yang sebaya dengan mereka. Semasa jurulatih buat tadi, mereka mungkin akan kata, “Eleh, orang dewasa bolehlah!”

Sambil rakannya bermain dengan ular, jurulatih boleh mula memberikan fakta-fakta menarik tentang ular yang mungkin jarang diketahui oleh kanak-kanak.

Contohnya, tidak semua ular berbisa dan membahayakan. Untuk menyokong kata-kata jurulatih, fakta di dalam buku seperti ensiklopedia boleh ditunjukkan.

Kanak-kanak akan mula menerima logik apa yang diceritakan dengan apa yang disaksikan di hadapan mata. Ketika ini, jurulatih boleh mula meyakinkan mereka (bercakap) bahawa mereka juga boleh menyentuh ular tanpa sebarang risiko. Pengalaman ini dinamakan ‘social persuasion’.

Selepas melihat sendiri, mengetahui fakta, dipujuk pula dengan contoh di depan mata, keadaan emosi kanak-kanak ini akan berkurang dari ketakutan kepada ‘curiosity’ (ingin tahu).

Ketika ini, mereka berada dalam ‘emotional state’ yang stabil dan kemungkinan mula mahu mencuba.

Apabila mereka membuat keputusan untuk memegang ular dan merasai sendiri pengalaman itu, peristiwa memegang ular tanpa sebarang insiden menakutkan akan menjadi ‘mastery experience’ pertama kanak-kanak ini.

Pengalaman pertama yang berlangsung dengan baik, akan meningkatkan keyakinan kanak-kanak ke tahap tertinggi dan mereka dengan yakin akan berkata, “Saya dah cuba dah. Memang ok je. Tak jadi apa pun. Sempoi weh!” lebih kurang begitulah kata-kata poyo, budak yang sudah terlebih yakin.

Apa pun, kanak-kanak itu sudah dapat keberanian yang cuba diterapkan dalam diri mereka.

Walaupun begitu, tiada yang salah dengan emosi takut. Ketakutan memang diciptakan Tuhan untuk manusia menjaga keselamatan diri. Ia bukan sesuatu yang perlu dihilangkan. Ia adalah sesuatu yang perlu dikawal.

Ketakutan masih diperlukan di tempat tertentu. Jika ular tedung selar warna hitam dengan tengkuk mengembang seperti kuali masuk ke dalam rumah dan anak-anak kita masih duduk selamba siap, “Chut, chut, chut” seperti panggil kucing. Itu sudah pasti sangat membahayakan.

Ketika itu, ketakutan memang perlu ada sebagai mekanisme pertahanan diri.

Saya sebenarnya tidak nampak kaitan antara keberanian berhadapan dengan ular dapat menaikkan motivasi menuju kejayaan (kecuali memang mahu mencipta rekod dunia, tidur bersama ular).

Mungkin ada kajian, kebanyakan orang berjaya hari ini, tidak takut ular!


Kepelikan Ciri-Ciri Rumah Ini Membuatkan Ia Menang Anugerah

Dari pandangan luar rumah ini kelihatan seperti kediaman yang lain. Apabila pemilik rumah ini mula membuka tingkap, menolak dinding dan menarik atap ia terus membentuk rasa kagum kepada mereka yang melihatnya.

Inilah rumah seorang arkitek bernama Richard Murphy di Endinburgh, England. Ia mula dibina pada Julai 2012 dan siap pada Disember 2014 di atas sebuah tapak tanah yang berdekatan dengan simpang jalan.

Saiz tapak tanah yang kecil bukan satu masalah tetapi cabaran yang ditangani dengan baik oleh Murphy sehingga dia berjaya mencipta kediaman yang mempunyai banyak kelebihan dan kepelikan berbanding rumah biasa.

Susulan itu, Murphy House ini telah berjaya memenangi anugerah Royal Institute of British Architects (RIBA) National Award pada 2016 dalam kategori Rumah Tahunan.

Untuk lebih details, anda boleh tonton video di bawah ini bagi melihat sendiri hiasan dalaman dan keunikan ciri-ciri rumah Murphy House ini.

Agak-agak ada tak rumah orang Malaysia yang kreatif dan menarik? Jika ada, mohon kongsikan dengan kami di kotak mesej Facebook The Vocket atau email ke [email protected].


Murtabak Cinta Dan Nasi Kukus Ayam Dara Goreng Berempah Bazar Ramadhan Seksyen 17 Petaling Jaya Pasti Puas Hati!

Ini merupakan post terakhir Vocket Makan untuk review bazar Ramadhan sepanjang bulan puasa ini sebab lepas ni kami nak raya!

Untuk post kali ini kami nak bawakan anda ke bazar Ramadhan di Seksyen 17 Petaling Jaya. Bazar ini berdekatan dengan Pusat Asasi Universiti Islam Antarabangsa Malaysia. Kawasan ini juga sebenarnya merupakan tapak pasar malam pada setiap hari Selasa. Disebabkan kawasan ini berhampiran dengan pusat pendidikan, memang ramai student yang datang ke bazar ni.

BACA: Menu Istimewa Roti Jala Kuah Serawa Durian Dan Air Katira Madu Di Bazar Ramadhan Batu Pahat

Menu menarik yang kami terjumpa di bazar ini adalah Murtabak Cinta. Amacam?. Nama makanan pun boleh jadi seromatik begini. Kenapa diberi nama Murtabak Cinta? Kerana acuan untuk penyediaannya berbentuk cinta. Sweet sangat.

Mudah sahaja penyediaannya. Masukkan mi segera ke dalam acuan dan bakar di atas kuali leper, kacaukan telur dan isikan hirisan ayam ataupun daging kemudian tuang ke dalam acuan berisi mi segera tadi. Tunggu sehingga masak dan siap! Tapi bila da siap tu hilang sedikit bentuk cintanya.

Satu murtabak cinta ini berharga RM3.00. Kami beli satu perasa ayam dan satu perasa daging.

BACA: Nikmati Keenakan Murtabak Goreng Dan Kuih Bakar Asli Melaka Bazar Ramadhan Bandar Sri Permaisuri

Tak cukup dengan satu menu, kami pergi ke gerai lain pula. Kali ini kami tertarik untuk menikmati nasi kukus ayam dara goreng berempah. Puasa-puasa ni melihat ayamg goreng yang panas dan besar ini memang menggugat iman.

Lauk nasi kukus ini terdiri daripada nasi kukus, ayam dara goreng berempah, kuah kari, timun dan sambal belacan. kami beli dua bungkus. Satu bungkus berharga RM5.00.

Tiba waktu berbuka, kami nikmati dua juadah ini.

Untuk murtabak cinta, kami tidak nafikan, rasanya tidak berapa lari sangat daripada rasa murtabak biasa. Di atas lapisan murtabak ini disapu dengan sos dan mayonis. Sedap dan enak kerana mi segera itu sendiri berasa lemak. Dicampur pula dengan rasa ayam dan daging, bertambah ummphnya. Cuma masa makan tu mungkin ada rasa pelik sedikit sebab biasa makan murtabak dari tepung yang ditebar, tapi kali ini makan dengan mi segera pula.

Untuk nasi kukus ayam dara goreng berempah ini pula, portion nasi memang banyak, kita boleh pilih nak ambil bahagian ayam yang mana kita suka dan kesemuanya besar belaka. Rasa ayam penuh dengan rempah. Kuah kari dan sambal belacan menambah rasa sedap menikmati nasi kukus ini.

Itu sahaja menu makanan berbuka yang kami ingin kongsikan kepada anda kali ini. Sekiranya berminat untuk dapatkan menu ini, bolehlah singgah bazar Ramadhan Seksyen 17 Petaling Jaya (waze).

Dengan ini, kami dari Tim Vocket Makan ingin memohon maaf zahir dan batin kepada anda semua sekiranya terdapat kekurangan dari pihak kami menyampaikan info. Kami ucapkan Selamat Hari Raya Maaf Zahir dan Batin serta berhati-hati pulang ke kampung ya.

BACA: VIP Roti John Dan Air Kelapa Nipah Bazar Ramadhan Bandar Tun Hussein Onn Pasti Buat Anda Kecur Lidah

BACA juga: Jom Makan: Aplikasi Bantu Cari Tempat Makan Di Malaysia

LIKE dan FOLLOW Vocket di Facebook serta Instagram


Nikmati Keenakan Murtabak Goreng Dan Kuih Bakar Asli Melaka Bazar Ramadhan Bandar Sri Permaisuri

Kali ini, Vocket Makan nak bawa anda ke satu lagi hotspot bazar Ramadhan untuk mendapatkan menu berbuka puasa. Kami bawakan anda ke bazar Ramadhan Bandar Sri Permaisuri, Cheras.

Kawasan Bandar Sri Permaisuri ini memang padat. Bazar Ramadhan ini terletak berhampiran dengan Padang Bola Sepak DBKL. Kepadatan penduduk di sini menyebabkan ramai orang singgah ke bazar Ramadhan yang panjang ini.

Sampai sahaja di sini, kami terus jalan-jalan mencari juadah yang istimewa yang ingin kami kongsikan dengan anda. Banyak jenis lauk pauk yang terdapat di sini dan kami pun rambang mata nak memilihnya sebab bazar ini memang panjang.

Kami perasan ada satu gerai yang menyediakan murtabak goreng di sini. Tiada nama kedai dipaparkan, yang ada hanyalah banner yang direntang dan ditulis “Murtabak Goreng Ayam & Daging”.

Apa yang istimewanya cara penyediaan murtabak goreng ini adalah, ia tidak menggunakan doh seperti murtabak biasa sebagai kulitnya, ia menggunakan kulit popia bersaiz besar sebagai ganti doh murtabak tersebut. Kemudian, ia tidak dibakar di atas kuali lalu diterbalikkan berulang kali sehingga masak. Murtabak goreng ini direndam dan digoreng dalam minyak yang banyak dan panas.

Selesai digoreng, ia akan ditoskan minyaknya di atas relai besi supaya lebihan minyak dapat turun. Harga untuk satu murtabak goreng ini tak kira sama ada ayam atau daging adalah RM2.00. Kami beli 2 murtabak ayam dan 2 murtabak daging untuk dibawa pulang.

BACA: Vocket makan… Restoran Lontong Klang Di Shah Alam

Tak cukup dengan satu juadah, kami jalan lagi dalam kawasan bazar Ramadhan ini. Ternampak satu gerai yang sedang dikerumuni orang ramai, kami singgah ke sana. Gerai ini ada terpampang banner “Kuih Bakar Asli Melaka”. Apabila kami singgah di gerai itu, memang satu jenis kuih sahaja yang dijual iaitu kuih bakar.

Kuih bakar ini telah siap tersedia untuk pengunjung beli. Pengunjung hanya perlu menyatakan berapa banyak kuantiti kuih yang diingini dan pekedai akan tolong potongkan kuih untuk kita. Harga kuih ini adalah RM2.50 sekeping. Kami beli satu dan terus pulang ke rumah.

Tiba waktu berbuka, kami pun nikmati kedua-dua juadah ini.

Untuk murtabak daging dan ayam, dari segi rasanya tak jauh beza dengan murtabak yang biasa. Yang menjadikan ia istimewa adalah kulitnya yang sedikit keras seperti popia. Isi daging dan ayam yang dicincang memang banyak dan dapat menambahkan keenakan murtabak goreng ini. Dicicah pula dengan kuah sos yang disediakan. Memang menjilat jari!

Kuih bakar ini mempunyai tekstur yang padat dan kenyal, tidak terlalu gebu mahupun lembik. Bentuknya juga cantik dan memang dapat menarik minat peminat kuih ini. Rasanya tidak terlalu manis dan tidak terlalu berlemak. Sesuai untuk orang yang nak jaga badan dibulan Ramadhan ini. Kuih ini dibakar elok sahaja, tiada rasa pahit yang timbul akibat daripada pembakaran terhadap kuih.

Itu sahaja 2 menu juadah berbuka puasa kami kongsikan kali ini. Kita jumpa di post akan datang pula. Kalau anda teringin untuk menikmati juadah berbuka puasa begini, silalah datang ke bazar Ramadhan Bandar Sri Permaisuri. (waze)

BACA: Vocket Makan… Patin Masak Tempoyak di Ana Patin House, Mutiara Damansara


Murung Akibat ‘Lockdown’, Ibu Campak Bayi Baru Lahir Setelah Bergaduh Dengan Teman Lelaki

Seorang ibu telah mencampak bayinya ke lantai hotel ketika bertengkar dengan teman lelaki sehingga bayi itu terpaksa dikejarkan ke hospital selepas cedera di kepala.

Kejadian itu berlaku ketika si ibu dilaporkan terperangkap di sebuah hotel di Romania akibat perintah penguncian yang dikenakan bagi mencegah wabak COVID-19. Dia kemudiannya terlibat dalam satu pergaduhan dengan teman lelaki.

Kejadian yang berlaku di Timisoara, Timis County, barat Romania itu telah dirakam oleh kamera pengawasan hotel, di mana dengan jelas kelihatan saat bayi itu dicampak ke lantai oleh ibunya.

Menurut laporan media tempatan, wanita itu berasal dari Itali, dia terpaksa tinggal di hotel tersebut setelah melahirkan bayi tersebut di Hospital Bega Maternity, dua bulan yang lalu.

Wanita itu dikatakan tidak dapat kembali ke Lombardy. Jadi, dia terpaksa menginap di salah sebuah hotel dengan perbelanjaan yang ditanggung sepenuhnya oleh ibu dan bapanya.

Teman lelakinya sering datang untuk melawat si ibu dan anaknya, sehinggalah terjadi suatu perkara yang telah membuatkan wanita itu nekad mencampak bayinya.

Media tempatan melaporkan bahawa pakar neurologi telah melakukan pemeriksaan ke atas bayi tersebut dan dia dikatakan telah mengalami kecederaan otak traumatik.

Ibu itu, yang berusia 21 tahun dan mempunyai seorang lagi anak berusia tiga tahun di Itali telah ditahan oleh pihak polis bagi siasatan lanjut.

Pelbagai kejadian yang berlaku sejak perintah ‘lockdown’ dikuatkuasakan. Ada yang hilang kerja dan ada yang mengalami tekanan perasaan. Klik pautan di bawah untuk membaca dengan lebih lanjut.

Demi Untuk Terus Hidup, Lelaki Ini Berjalan 100KM Sambil ‘Melelong’ Buah Pinggangnya

Rakyat India Berbaris Panjang Beli Arak, Mahu ‘Raikan’ Kelonggaran Perintah Lockdown

Tetamu Kenduri Kahwin Terperangkap Di Rumah Pengantin Selama 35 Hari Akibat ‘Lockdown’


8 Tip Ini Membantu Anak Kecil Anda Konsisten Bertudung

Tip ini dikongsikan oleh seorang pengguna Facebook bernama Azwan Fadhli Muhamad. Tip ini beliau amalkan dalam mendidik anak perempuan beliau untuk konsisten bertudung. Semoga tip ini bermanfaat dan membantu anak kecil anda bertudung. Kami kongsikan disini dengan izin daripada penulis.

Ibu mestilah menjadi contoh terbaik untuk anak. Ingat, jaga penampilan ibu supaya menutup aurat dan bertudung dengan sempurna.

Belikan tudung yang cantik dengan warna-warna yang menarik. Berikan mereka pilihan yang pelbagai. Jangan terlalu berkira. Buat mereka gemberi. Pasti mereka dengan senang hati akan bertudung.

Ibu ayah perlu memainkan peranan yang penting menerangkan kewajipan menutup aurat dan bertudung. Terangkan secara santai dengan bahasa yang mudah. Mula-mula anak anda akan tidak berapa faham, Inshaa Allah dengan usaha berterusan dia akan mengerti.

Perlu ditekankan di sini, jangan sesekali memaksa anak bertudung. Kita mahu mereka rasa seronok bertudung. Apabila anak rimas atau berasa panas, tanggalkan sahaja tudungnya. Biar anak bertudung walaupun sekejap. Tidak mengapa jika mereka bertudung dalam 2 atau 3 minit sahaja. Lama-kelamaan anak akan terbiasa.

Ibu hendaklah istiqamah (konsisten) dalam menggalakkan anak bertudung. Sentiasa ingatkan anak tentang tudungnya setiap kali hendak keluar rumah. Setiap kali keluar rumah bawakan bersama walaupun tidak memakainya. Biarkan walaupun sesekali mereka akan menanggalkannya. Setiap usaha kita pasti dinilai di sisi Allah.

Anda boleh belikan tudung untuk anak seawal umurnya setahun. Pada usia begini, elakkan memakai tudung tidak perlu terlalu kerap, anak akan rimas. Jangan jadikan bertudung sebagai beban kepada anak.

Ibu ayah perlu sentiasa memberi galakan kepada anak. Pujilah mereka setiap kali bertudung. Mereka pasti sukakannya.

Akhir sekali sudah pasti, pergantungan kita kepada Allah itu sangat penting. Mohon pada Allah supaya mudahkan urusan kita dalam mendidik anak bertudung.


3 Sebab Besar Kenapa Kisah Mus ‘Peninggalan Arwah’ Seronok Dibaca

Kami berempat berbalah sesama sendiri. Konflik.

“Mahu terbit atau tidak? Aahh.. sudah!” getus hati saya.

Penulisan yang bertajuk ‘Peninggalan Arwah’ di laman web IIUM Confessions, hasil nukilan ‘Mus’, memang lain, unik.

Sebuah kisah mengenai Mus yang pulang beraya di kampung dalam sebuah rumah agam peninggalan ayah moyangnya dan adventure beliau mengupas satu demi satu rahsia keluarga.

Bulu roma meremang, tertunggu-tunggu, turun naik perasaan, bercampur baur, gelodak jiwa yang sungguh berbeza. Hati ini bagai tersiat-siat akibat ketidak tahuan dan sikap Tok yang suka mendiamkan diri.

“Kenapa? Bagaimana? Mengapa?” soalan-soalan silih berganti, hanya menambah semangat untuk membaca ayat seterusnya.

Kami keempat-empat editor setuju ianya satu karya hebat, sesuai dengan statusnya yang viral.

Akan tetapi karya ini mempunyai masalahnya tersendiri. Kesahihannya diragui.

“Saya takut jadi macam kes Kak Hassanah,” kata Azam. Jujur.

Walaupun penulis berkali-kali menyatakan ianya adalah satu kisah benar, terdapat semacam perasaan bahawa ianya adalah rekaan.

Tetapi dalam hati tetap berbelah bagi, memberi kemungkinan bahawa penulis berkata benar.

Apa-apa pun, cerita yang sedang trending ini memang seronok dibaca. Saya tidak berminat untuk bercerita dengan terperinci, cuma cukuplah berkongsi bagaimana perasaan cukup terseksa dalam gembira membacanya.

Saya akan kurangkan spoiler, tetapi ini 3 sebab besar mengapa saya sukakannya:

Seperti saya katakan sebelum ini, ianya satu gaya cerita yang berbeza.

Kisah Mus hanya berlegar di sekitar banglo lama milik Moyang (ayah moyang) tetapi rahsia yang tersimpan di dalamnya cukup untuk meresahkan beliau berhari-hari lamanya.

Cerita beliau disampaikan dalam bentuk monolog, dalam bahasa yang ringkas, membuatkan cerita yang berat ini menjadi ringan dan mudah dibaca.

Huruf demi huruf, ayat demi ayat, bab demi bab ditekuni penuh perhatian demi menghayati misteri yang belum terungkai ini.

Kisah ini berjaya memberi perasaan bangga tanpa ianya ‘trying too hard’.

“Anak Bapak harus berdiri tanpa British di sisi,” satu tulisan tercatat di belakang foto lama dari era 1920’an.

Hati saya bagai dipanah petir kerana ini adalah satu penunjuk bagaimana merdekanya jiwa bangsa kita satu masa dahulu.

Berani, tetapi licik dalam masa yang sama.

Betapa kaya-raya, harta melimpah ruah keluarga Mus pada masa dahulu tetapi disorok, adalah sebagai simbol bagaimana kita, warga muda harus komited menyelongkar khazanah bangsa yang telah dibisukan.

Simbolik-simbolik di dalam penulisan ini juga berjaya menonjolkan sifat kerajinan dan ketinggian teknologi Melayu pada zaman dahulu kala.

Kisah itu ditutup dengan twist yang tidak disangka-sangka. Ianya berkaitan ilmu, teknologi, dan usaha tanpa henti.

“Kenapa orang Malaysia, termasuk orang Melayu apabila ‘dicampak’ ke luar negara bercambah menjadi bunga?” soal hati ketika melihat kejayaan beberapa individu.

Ehsan Rasidin Amri berusia 6 tahun diterima masuk akademi bola sepak Manchester City, Wan Hazmer, ketua pereka bentuk game Final Fantasy XV, dan Boboiboy bertapak di 47 buah negara adalah di antara bukti kita mampu berdiri sama tinggi dan duduk sama rendah dengan bangsa-bangsa lain di dunia ini.

Sekali lagi, ianya berkaitan ilmu dan usaha tanpa henti.

China semakin maju. India semakin naik. Warga Malaysia, walaupun dengan 1001 pancaroba, tetap berusaha sehabis baik untuk terus ke hadapan.

Mengingatkan saya kepada zaman pelayaran merentas negara semasa pemerintahan Melaka dahulu.

Deja vu, kita mencipta sejarah baru, tetapi tanpa sedar sedikit sebanyak mengikut acuan masa lalu.

Baca kisah Mus ‘Peninggalan Arwah’di sini.


‘Musang King Frappe’ Minuman Yang Anda Perlu Cuba Di IKEA Cafe

Selepas IKEA Malaysia melancarkan menu khas berasaskan durian pada 10 Jun yang lalu, kami sangat tertarik untuk mencuba minuman ‘Musang King Frappe’. Sebagai peminat setia minuman ice blended dan durian, kami ke IKEA Cafe di Cheras untuk cuba menu ini.

Selain untuk merasai minuman ini, kami juga ingin tahu bagaimana durian dicampur dalam minuman ini. Adakah seulas durian akan digunakan untuk setiap minuman? Ataupun ianya sekadar pes seperti aiskrim durian McD? Jawapannya adalah setiap air akan dicampur serbuk berperisa durian sebelum ianya dikisar bersama ais. Jadi, anda tidak akan merasa akan ada serat durian dalam minuman anda.

Tetapi yang paling penting, bagaimanakah rasanya? Sebagai peminat setia minuman ice blended, Musang King Frappe ini sangat sedap. Ianya seperti anda blend aiskrim durian dan jadikannya minuman dan rasa durian pada setiap hirupan memang just nice. Tidak terlalu manis dan rasa durian itu tetap ada.

Dengan harga hanya RM9.90, memang berbaloi minuman ini. Jika anda memang sedang craving makan durian, boleh cuba minuman ini di IKEA Cafe Cheras. Dan menurut pekerja yang bertugas, Musang King Frappe ini cuma ditawarkan di IKEA Cafe Cheras sahaja dan tidak di cawangan IKEA yang lain. Jadi boleh terjah hari ini sehingga 31 Julai 2019.

UPDATE: Musang king Frappe ini kini turut tersedia di IKEA Cafe yang lain dan bukan sahaja di IKEA Cafe Cheras. Jom terjah!


MUSE Tampil Secara Langsung Di Malaysia Julai Ini, Tiket Mula Dijual Pada 3 Mac Nanti

Akhirnya hari yang paling ditunggu-tunggu telah tiba, dan ianya lebih menggembirakan buat Hello Universe PLT untuk mempersembahkan konsert MUSE ‘The Will of The People’ TOUR 2023 – secara eksklusif di Kuala Lumpur, Malaysia pada 29 Julai 2023 dan merupakan satu-satunya hentian konsert di Asia.

Ini juga merupakan sasaran dan impian Hello Universe untuk meletakkan Malaysia sebagai destinasi konsert pilihan untuk artis-artis global antarabangsa. Dengan kehadiran eksklusif Muse di jelajah ‘Will of the People’ di Malaysia ini, diharapkan dapat menaikkan prestij Malaysia di mata dunia.

Pemenang anugerah Grammy dua kali, Muse disenaraikan sebagai 10 Rock Band Terbaik di dunia selain telah mendapat pengiktirafan secara meluas sebagai salah satu Live Band terbaik di dunia.

Muse secara konsistennya telahpun berjaya menghasilkan banyak persembahan yang menakjubkan dan untuk konsert jelajah dunia ‘Will of The People 2023’ yang akan diadakan di Kuala Lumpur nanti juga tidak terkecuali. Album baru Muse yang ditunggu-tunggu, ‘Will of The People’ sekali lagi menunjukkan bahawa Muse tidak hanya tertumpu kepada genre tunggal sahaja. Dihasilkan sepenuhnya oleh ahli kumpulan ini sendiri, album ini banyak dipengaruhi oleh unsur-unsur ketidakpastian dan ketidakstabilan dalam krisis dunia semasa yang semakin meningkat.

Apa yang lebih menarik mengenai album ‘Will of The People’ ini, ia telah menyediakan platform muat turun secara langsung ke pra pesanan yang pastinya telah menyemarak dan mencetuskan reaksi yang mengkagumkan buat peminat fanatik mereka dan menjadikan keluaran album mereka ini lebih dinati-nantikan.

Selain itu, Muse yang juga pemenang 70 anugerah muzik rock antarabangsa daripada 174 pencalonan ini akhirnya meleraikan penantian peminat mereka dan akan mengadakan konsert secara langsung dan eksklusif hanya di Malaysia.

Disebalik pelbagai kesukaran dan cabaran bagi membawa Muse ke Asia dan menjadikan Malaysia sebagai satu-satunya persinggahan konsert ‘Will of The People’ ini, konsert ini sudah pasti akan berjaya menarik kesemua peminat fanatik kumpulan rock ini dari setiap pelusuk negara dan benua terutamanya dari benua Asia Tenggara, Asia Utara dan Australia. Kami juga mensasarkan di antara 60,000 hingga 100,000 kapasiti orang ramai yang akan hadir untuk menyaksikan konsert yang sangat luar biasa ini di Malaysia.

Untuk rekod, konsert Muse yang terakhir di Asia adalah pada tahun 2019 di mana berlangsungnya Singapore Grand Prix, yang juga merupakan sebahagian dari jelajah konsert ‘Teori Simulation’. Sebelum itu juga, jelajah Asia terakhir mereka adalah pada tahun 2015 dimana ia sebahagian daripada jelajah ‘Drones’ yang menyaksikan mereka membuat persembahan di Beijing, Shanghai, Singapura, Hong Kong dan Seoul. Konsert Muse yang terakhir di Kuala Lumpur telah diadakan 16 tahun yang lalu iaitu pada tahun 2007.

“Kami sangat berbesar hati akhirnya dapat mengumumkan bahawa ‘Will of The People’ one night only special for Asia, akan diadakan di Malaysia” kata Adam Ashraf, Ketua Pegawai Eksekutif Hello Universe. “Malaysia kaya dengan kepelbagaian yang terdiri daripada pelbagai agama, kaum dan etnik. Disamping itu, mengadakan pelbagai aktiviti kebudayaan dan seni tidak akan pernah menjadi masalah, malah Muse amat dialu-alukan dan dinanti-nantikan di Malaysia.

“Dengan mengadakan konsert dan festival, ia secara tidak langsung merupakan cara terbaik bagi membantu membaikpulih serta merangsangkan ekonomi negara yang terjejas berikutan oleh pandemik yang melanda sebelum ini. Selain daripada menarik kehadiran pelancong asing, kami juga dapat menyumbang kepada aktiviti untuk penduduk tempatan” tambah Adam Ashraf.

Kumpulan Muse sendiri berkata, “Kami sangat berbesar hati untuk datang dan membuat persembahan di negara yang indah dan menakjubkan ini. Kami tidak sabar untuk berjumpa anda semua di sana. Kami akhirnya kembali ke Malaysia pada 29 Julai 2023.”

Seiring dengan itu, kami, Hello Universe berterima kasih atas sokongan dan dokongan dari pihak Kerajaan Malaysia, khususnya Kementerian Pelancongan, dalam mengiktiraf usaha kami dalam usaha untuk mempromosikan aktiviti hiburan di Malaysia secara global dan meletakkan Malaysia di atas peta dunia sebagai antara destinasi acara hiburan utama untuk Asia.

Tiket pra-jualan bermula pada Khamis, 2 Mac 2023 jam 10 pagi waktu tempatan. Manakala jualan tiket kepada orang awam pula akan mula dijual pada Jumaat, 3 Mac pada jam 10 pagi waktu tempatan.


Muzium Ini Kumpul Produk Yang Gagal Ciptaan Jenama Terkemuka Dunia

Dalam banyak-banyak muzium di dunia ini, kemungkinan besar ini mungkin antara muzium paling unik di dunia. Muzium ini tidak menempatkan lukisan-lukisan antik oleh artis ternama dunia tetapi menempatkan produk yang boleh dikatakan gagal dihasilkan oleh syarikat-syarikat terkemuka di dunia.

Museum Of Failure menempatkan barangan yang tidak terjual di pasaran atau pun ianya sesuatu yang tidak relevan langsung dengan syarikat yang mengeluarkan produk tersebut. Siapa dahulu pernah pakai Nokia N-Gage? Di muzium ini tersimpan model Nokia ini. Mungkin semasa ianya keluar N-Gage nampak cool. Tetapi secara umumnya, ianya tidak begitu praktikal.

Begitu juga dengan beberapa produk dari syarikat besar yang lain seperti Google pun tidak terlepas mempunyai produknya di sini. Google Glass tidak mendapat sambutan kerana ianya terlalu high tech dan kebanyakkan premis di Amerika Syarikat tidak mengizinkan penggunaan Google Glass di premis mereka. Antara produk lain adalah Coke Blak (Coke perisa kopi), permainan monopoli Donald Trump dan lasagna jenama Colgate. Hm, bagaimanalah rasanya lasagna jenama Colgate ini.

Menurut pengasas muzium ini, Samuel West tujuan sebenar muzium ini dibuat bukanlah untuk mentertawakan produk yang dicipta ini. Ianya lebih untuk melihat bagaimana manusia belajar dari kegagalan. “Inovasi memerlukan kegagalan. Belajar dari kesilapan sebenarnya adalah bagus untuk mencapai kejayaan,” katanya.

Muzium ini akan dibuka kepada orang ramai bermula 7 Jun depan di Helsingborg, Sweden. Nampaknya adalah tujuan untuk terjah kawasan Scandinavia di masa hadapan.


‘Mushroom Dome Cabin’, Penginapan Airbnb Paling Terkenal Di Dunia

Airbnb merupakan aplikasi yang menawarkan anda pelbagai pilihan penginapan degan harga berpatutan. Malah, kabin yang dikenali sebagai Mushroom Dome Cabin menjadi penginapan Airbnb paling popular di dunia.

Penginapan tersebut tampil dengan rekaan seperti cendawan menjadi ia penginapan pilihan utama di Airbnb. Menariknya, penginapan ini terletak dalam hutan di San Francisco.

Untuk pengetahuan anda, Mushroom Dome Cabin ini dimiliki oleh Kitty dan Michael dan kabin ini mampu memuatkan 3 tetamu. Malah, ia hadir dengan 1 bilik tidur dan 2 katil sahaja.

Rekaannya adalah semi-rustic dimana tidak terlalu moden dan ada sedikit ciri-ciri tradisional. Pastinya anda yang ingin merasai suasana dalam hutan, menikmati keindahan bintang dan bulan, anda akan dapat nikmati di sini.

Bagi anda yang ingin menginap di sini, harga penginapan untuk satu malam adalah $130 (~RM531) dan anda boleh membuat tempahan melalui Airbab secara atas talian.


Budak Gagap Ini Sering Dibuli. Ucapannya Buat Para Hadirin Menangis

Dia mahu menjadi seorang guru supaya dia boleh membantu pelajar-pelajar seperti dirinya. Di sekolah dia sering dibuli kerana kekurangan yang ada pada dirinya. Dia jadi rendah diri. Kekurangannya itu juga buat dirinya berasa dia seorang yang bodoh. Sebelum penggal sekolah berakhir, dia telah diminta oleh gurunya untuk memberi ucapan di depan rakan-rakan sekolahnya. Tanpa diketahui rakan-rakannya, dia telah berusaha keras untuk sesi tersebut. Dia tidak menyangka ucapannya itu telah membuatkan mereka menangis.

Ini satu kisah yang mengagumkan tentang Mushy atau Musharaf Asghar yang berusaha keras untuk mengatasi masalah gagap yang agak teruk.

Kata-kata Mushy selepas lalui pengalaman ini:

“I’m really happy and proud to be on telly as I hope it gives other people with a stammer the confidence to have a go at public speaking. My speech is getting better every week.

“Everyone at college gives me time, but I’m getting quicker anyway so they don’t miss their bus while they are listening to me. I still won’t be applying for any call-centre jobs yet, though.”

LIKE dan FOLLOW Vocket di Facebook serta Instagram


Apabila Musibah Banjir Di Lihat Dari Sudut Positif, Kisah Ini Pasti Buat Anda Terharu

Malaysia kini dalam suasana bersedih. Banyak negeri yang terlibat dengan banjir. Harta benda musnah. Rumah ada yang hanyut. Ada juga yang kehilangan ahli keluarga.

Tapi disebalik musibah, masih ramai yang melihat segala yang terjadi dari sudut positif.

Kami ingin kongsikan nukilan Muhammad Rusydi untuk tatapan anda hari ini. Semoga ia memberi sedikit keceriaan untuk anda.

Menyesal pula balik bercuti di kampung hujung minggu. Sekarang, dah tak boleh keluar dari sini. Nasib baiklah rumah ni di kawasan tinggi sikit. Tapi, kawasan yang lain yang tenggelam. Jalan utama dah tutup.

Jawabnya, berkampung dalam rumah sehinggalah air banjir surut. Adik-beradik lain ada di rumah sama. Balik sebab nak kemas-kemas bilik masing-masing. Takut barang-barang kesayangan dibawa air.

Yang peliknya, abah nampak happy. Aku pun pelik. Adik-beradik lain pun pelik. Dahlah streamyx pun dah terputus, tiang dah tumbang. Internet fon bukan main siput lagi. Bosan kot duk rumah ni. Nak-nak, seminggu nak hidup dalam banjir. Nak tengok tv, tak ada cerita best. Nak layan movie di laptop, bosan ulang tayang benda sama. Nak turun dari rumah main air banjir, nanti demam pula tak pasal-pasal. Last-last, duduk sajalah dalam bilik. Tidur.

Lepas Isyak, abah panggil semua anak-anaknya berkumpul. Abah suruh : “Semua ambil Al-Quran, tunggu di ruang tamu.”

Aku pun dengan malas ambil Al-Quran dan tunggu. Adik-beradik lain pun nampak malas juga. Maklumlah sibuk dengan henpon masing-masing. Dah besar-besar belaka dah pun. Semua umur 22 ke atas. Memang dah season berpasangan belaka. Dah beberapa orang yang kahwin.

“Semua dah ada ya. Baiklah, abah nak tanya, berapa umur abah sekarang?”

Angah menjawab : “67 tahun. Kenapa abah?”

Abah senyum. “Rasulullah s.a.w. umur 63 tahun wafat. Bermakna abah sekarang dah guna umur subsidi 4 tahun.”

Along pula mencelah. “Kita nak baca Ya Sin ke malam ni? Siapa yang meninggal?”

Abah menggelengkan kepala. “Malam ni, abah nak setiap seorang baca Al-Quran depan abah. Biar abah dengar dan check, betul atau tidak bacaan kamu.”

Kami semua tersentak seketika. Angah bersuara, “Tapi, kami dah dewasa. Dah umur 20, 30 tahun dah. Dah boleh baca sendiri, abah.”

Abah senyum. “Bila kali terakhir kamu baca Al-Quran depan abah?”

Semua terdiam. Abah menyambung kata, “Seingat abah, kali terakhir setiap dari kamu baca depan abah, masa akhir sekolah rendah. Kemudian, khatam. Lepas tu, setiap dari kamu sibuk dengan study, kejar cita-cita masing, hinggalah dapat kerja dan berkeluarga. Jarang ada di rumah lagi.”

Along mencelah pula, “Maksud abah? Kami tak faham.”

Abah senyum manis. “Adakah abah hanya layak periksa bacaan anak-anak masa kamu semua masih kecil saja? Tak kan?”

“Akhir-akhir ini, abah banyak berfikir. Kerja mengajar Al-Quran pada anak-anak sepatutnya kerja abah seumur hidup. Supaya setiap hari, abah dapat pastikan anak-anak baca Al-Quran. Hidup dengan Al-Quran. Tapi, abah perhati, misalnya bila kamu balik kolej, tak ada pun anak-anak abah nak datang dekat abah, baca Al-Quran seperti kamu kecil-kecil dulu. Balik kampung, tak pernah abah dengar antara kamu baca Al-Quran walaupun berseorangan. Semuanya asyik dengan hal masing-masing.

Abah rasa abah gagal sebagai seorang abah. Abah dah tua begini. Baru abah sedar kesilapan abah. Abah dah tengok anak-anak abah berjaya di dunia. Belajar bagus, kerja pun alhamdulillah. Tapi, dari sudut akhirat, abah rasa dukacita. Abah tak menyediakan anak-anak abah dengan jiwa Al-Quran. Andai baca pun jarang, bagaimana nak beramal dengan isi dalam Al-Quran itu? Jauh sekali.”

Kami semua terdiam lama. Sebak. Terasa ke lubuk kalbu. Akui memang Al-Quran dipinggirkan dalam kehidupan sehari-hari selama ini.

“Abah dah tua, abah harap abah belum terlambat untuk mengajar Al-Quran pada kamu semua balik. Harap sangat.”

Along ke depan abah. Dengan linangan air mata. Angah pun sama turut menangis. Aku pun dah menitis air mata sama.

“Along nak baca dulu, abah. Bagi along baca dulu. Abah periksa bacaan along dulu.”

Abah senyum, namun aku nampak air matanya jatuh saat mendengar anaknya seorang demi seorang membaca Al-Quran di hadapannya. Seolah-olah berkata dalam hatinya, Abah takkan putus asa. Selagi ada masa tersisa.”

Kami pasti ada yang sebak selepas selesai membaca ini, sebab kami juga rasai yang sama.


Jika Anda Belum Lihat Ini 22 Gambar Menarik Musim Bunga Di Kedah Untuk 2015

Nota Editor: Gambar gambar yang dikeluarkan di sini adalah hasil daripada carian Instagram dan kredit penuh untuk pemilik akaun.

Tahun lepas rakyat Malaysia “terkejut” kerana musim bunga atau sakura melanda negeri negeri utara seperti Kedah, Perlis dan juga Pulau Pinang. Tahun ini 2015 musim bunga hadir lagi dan akan berlanjutan sehingga pertengahan April. Kami mengambil inisiatif membuat sedikit carian di Instagram untuk melihat pemandangan dari gambar gambar yang dikongsikan oleh pengguna. Walaupun jauh dari Kedah tapi kami tetap merasai kemeriahan melalui gambar gambar yang dikongsi pengguna. Antara kawasan yang menjadi pilihan pengguna untuk bergambar ialah sepanjang perjalan dari Alor Star ke Yan dan di hadapan masjid Al-Bukhari. Tempat lain termasuk, Sungai Petani, Pendang, Mergong, Jitra dan juga belakang rumah. Lihat di bawah untuk lebih banyak gambar menarik yang telah dipilih oleh kami. Enjoy!

Sekiranya anda mempunyai gambar menarik di instagram mohon tag kami menggunakan #vocketgram dan jangan lupa follow kami di Instagram


Lama Dinantikan Peminat, Siri Popular Prison Break Bakal Hadir Dengan Musim Baharu

Sejak mula ditayangkan pada tahun 2005, kisah dua beradik Michael Scofield dan Lincoln Burrows daripada siri Prison Break terus menjadi kegilaan ramai berikutan sirinya yang penuh dengan plot twist.

Siri Prison Break yang tamat pada tahun 2009 ini nampaknya hadir dengan musim kelima lapan tahun kemudian menampilkan beberapa barisan pelakon baharu. Musim yang disangka penonton sebagai penutup siri ini nampaknya sekali lagi bakal diteruskan dengan musim terbaru menerusi pengumuman daripada Dominic Purcell yang memegang watak Lincoln Burrows.

Rumor number 1. I’m old. Yes. I’m 50…..Rumor number 2. I’m bald. No I have a full head of hair; the people demand I shave it. Rumor number 3, Will season pb 6 happen. Yes…..Rumor number 4. Do I like humans? No. Not on mass. Definitely not.

A post shared by  HAAKON🇳🇴🇦🇺 (@dominicpurcell) on Sep 21, 2020 at 8:58pm PDT

Menerusi perkongsian beliau di Instagram, beliau memaklumkan Prison Break bakal hadir dengan musim keenam sekaligus membuatkan para peminat teruja. Setakat ini masih belum diumumkan tarikh tayangan rasmi serta barisan pelakon yang bakal tampil pada musim terbaru ini.

Sama-sama kita nantikan kisah apa pula yang bakal dibawakan pada kali ini. Pastinya ramai yang tidak sabar untuk menonton kebijaksanaan Michael Scofield serta rakan-rakannya dalam mengharungi detik yang penuh dengan cabaran.

Pada tahun lalu, siri popular ini telah diperkenalkan dalam versi manga.

Siri Popular ‘Prison Break’ Diperkenalkan Dengan Versi Manga

Michael Scofield Sebenarnya ‘Masih Hidup’ Dan Sedang Berada Di Penjara Yaman


Tak Sangka Begini Sekali Indahnya Musim Luruh Di Lembah Hunza, Pakistan

Seringkali bila dipaparkan keindahan musim luruh, negara yang bermain dibibir adalah Jepun, Korea dan negara-negara Eropah.

Hakikatnya Pakistan juga tak kalah dari segi indahnya pemandangan semulajadi mereka. Kami bawakan 14 gambar berikut yang memaparkan keindahan alam yang berwarna warni di Lembah Hunza, Pakistan. Layan.

Baca: Inilah Pakistan Dari Kacamata Seorang Pengembara Barat

Baca lagi: Travel Solo Ke 6 Negara Termasuk Afghanistan, Gadis Ini Pernah Disangka Pengintip Dan Anggota Isis

LIKE dan FOLLOW Vocket di Facebook serta Instagram


8 Tip Jadikan Idea Bernilai Billion Ringgit Dan Melekat Lama Pada Pelanggan

Tamara Kleinberg telah didedahkan dengan pelbagai idea dan melihat beribu inovasi produk baru melalui TheShuuk.com yang diasaskan olehnya. Dengan pengalaman sebegitu, Kleinberg sudah boleh mengagak idea yang bagaimana boleh mencapai kejayaan. Ya, dia mempunyai citarasa tinggi di atas idea dan inovasi yang hebat.

Ini perkongsian Kleinberg apabila ditanya oleh Kevin Daum, penulis buku terkenal tentang bagaimana untuk jadikan idea itu “melekat” iaitu sesuatu yang “menempel pada pelanggan secara berpanjangan/kekal”.

Produk atau perkhidmatan yang paling berjaya cenderung untuk mengubah tingkah laku pelanggan. Ini menunjukkan idea baru itu dicipta bukan untuk melakukan penyesuaian ke atas apa yang pelanggan sedang jalani/lakukan sekarang. Ia mempengaruhi cara hidup di mana idea baru itu mesti ada balasan yang cukup kuat sehingga boleh melakukan sesuatu yang berbeza. Balasan atau ganjaran itu mungkin dalam bentuk kesederhanaan, masa, atau simpanan/penjimatan wang.

Kleinberg memanggil ini sebagai “pertahanan perniagaan” atau “perniagaan yang boleh dipertahankan”. Pertahanan yang baik bermula dari persediaan yang baik iaitu menyediakan model perniagaan yang lengkap termasuk bagaimana anda menyampaikan, mengedar, dan memasarkan produk. Contoh, pembungkusan tin aluminium wain milik Infinite Monkey Teorem Winery. Model perniagaan mereka adalah lengkap sebelum mereka melancarkan produk tersebut. Ini menjadikannya sukar untuk disaingi oleh pengeluar yang lebih besar.

3. Pergi di mana tiada pesaing pernah lalui sebelum ini.

Kleinberg memberitahu kepada para pereka ciptanya di The Shuuk tentang arah mereka iaitu “Be where your customers are, but your competition isn’t” iaitu “berada di mana pelanggan anda ada, tetapi pesaing anda tiada disitu.” Bagi memudahkan kefahaman, Kleinberg memberikan contoh bagaimana Murad produk penjagaan kulit mendapat hak eksklusif di Massage Envy Spas di semua 38 lokasi. Tiada produk penjagaan kulit lain disitu. Hanya Murad. Ini memberi erti kepada kita bahawasanya daripada kita mensasarkan peruncit besar, terokailah pilihan lain.

4. Selesaikan penyakit, bukan simptom sahaja.

Satu idea yang berjaya bukan sahaja menyelesaikan simptom, tetapi penyebab simptom itu juga. Anda perlu mengutamakan fokus terhadap cara menangani apa sahaja yang mewujudkan rasa sakit itu. Kemudian, pelanggan akan datang kembali untuk mendapatkan lagi/lebih. Inilah yang dipanggil oleh Kleinberg sebagai “Fundamental Tenet” tingkah laku pelanggan.

“The biggest mistake I see entrepreneurs make is thinking that once they’ve launched their product out into the world, it’s done. It’s never done. Successful entrepreneurs are always listening to customers, testing out their ideas, and iterating.”

Kesilapan terbesar usahawan ialah menjangkakan sejurus selepas produk dilancarkan, tugas mereka telah selesai. Hakikatnya ia hanyalah satu permulaan apabila produk dilancarkan. Maklum balas dan cadangan adalah penting diambil berat selepas itu bagi menambah baik produk hingga ia diterima oleh kumpulan sasaran. Kleinberg menyarankan “selalu mendengar, ulangi lagi dengan cepat.” berbanding “gagal cepat, gagal selalu.”

Menurut Kleinberg, usahawan terbaik bukanlah berjaya berkhidmat kepada populasi umum, tetapi berjaya menjadi sangat spesifik tentang siapa yang mereka beri khidmat. Pasaran yang jelas dengan tawaran yang spesifik akan mempunyai peluang yang lebih besar dengan “enthusiastic adoption”. Maka, cari kumpulan sasaran anda, kenalpasti keperluan mereka dan penuhilah keperluan mereka itu.

7. Berikan mereka tentang sesuatu untuk dicakapkan.

“It’s all about bragging rights, especially with those early adopter customers that can spread the love about your product like wildfire.”

Pelanggan suka bercakap gah. Mereka akan bercakap-cakap tentang sesuatu sehingga membuatkan tawaran anda itu kelihatan menarik dan menyebabkan semua orang sangat teruja.

“If your customers can’t articulate what makes you unique, then you are going to fail. Your customers don’t need more noise; they need something that seriously stands out above the crowd.”

Jangan menambah bunyi bising/keserabutan sedia ada. Kita harus jadi berani untuk menetapkan diri kita jauh berbeza dari yang lain. Jika tidak, anda akan hilang dalam lautan idea tidak nyata.

LIKE dan FOLLOW Vocket di Facebook serta Instagram


Fenomena Musim Panas ‘El Nino’ Dijangka Berlaku Seawal Jun Ini

Sejak akhir-akhir ini, boleh dikatakan keadaan kebanyakan tempat di Malaysia sudah mulai mengalami musim panas yang melampau.

Hal ini sekaligus telah membuatkan orang ramai memilih untuk memasang penghawa dingin khsusnya di siang hari bagi menangani isu ini.

Sementara itu, musim panas yang berlaku dijangka lebih ekstrem menjelang Jun ini apabila Malaysia dijangka bakal mengalami fenomena El Nino.

Difahamkan fenomena El Nino kuat dijangka bermula Jun apabila keadaan cuaca akan berubah disebabkan kehadiran monsun barat daya yang cuacanya dicirikan dengan keadaan kering dan panas.

Berdasarkan laporan tinjauan cuaca bagi tempoh Mei hingga Oktober yang dipaparkan di portal Jabatan Meteorologi (MetMalaysia), kebanyakan model iklim antarabangsa menunjukkan kitaran atmosfera di kawasan tropika konsisten dengan keadaan El Nino Southern Oscillation (ENSO) adalah neutral.

Bagaimanapun, laporan itu memaklumkan keadaan neutral yang sedang berlaku itu dijangka akan memasuki fasa El Nino pada Mei hingga Julai ini dengan kebarangkalian 62 peratus.

Sehubungan dengan itu, pakar alam sekitar, Prof Madya Dr Haliza Abdul Rahman berkata walaupun Malaysia pernah beberapa kali mengalami fenomena itu, persiapan awal meliputi semua aspek perlu bagi mengelakkan kepanikan melampau.

Untuk rakyat pula, Haliza berkata persediaan perlu dibuat dari sudut mental dan fizikal bagi menghadapi sebarang kemungkinan seperti krisis air yang menyebabkan langkah seperti catuan air di sesetengah kawasan mungkin terpaksa dibuat sekali gus memberi impak terhadap aktiviti manusia.

Untuk pengetahuan, El Nino sudah 12 kali berlaku di negara ini sejak dari tahun 1951. Malah, fenomena El Nino turut mencatat rekod suhu tertinggi 40.1 darjah Celsius di Stesen Meteorologi Chuping, Perlis pada 9 April 1998.


18 Pemandangan Indah Musim Sejuk Di Mongolia

Selain Rusia, Mongolia merupakan satu lagi negara yang mempunyai cuaca sejuk melampau. Suhu musim sejuk di sini boleh mencecah antara -20°C hingga – 45°C.

Kebanyakan pelancong yang melawat negara ini memilih untuk berkunjung pada musim panas agar berpeluang untuk melihat pemandangan indah yang terbentang luas dan cara hidup nomad masyarakat di negara ini.

Mongolia juga sebenarnya menawarkan pemandangan menarik di musim sejuk. Yang penting adalah persediaan menta dan fizikal untuk menghadapi cuaca di sini.

Sebenarnya salji tidak turun terlalu banyak di sini. Namun disebabkan suhu di sini tidak pernah melepasi 0°C  maka salji yang turun kekal membeku dan bertambah tebal sehinggalah musim panas menjelma.

Di sini terdapat landasan keretapi yang menghubungkan antara Moscow dan Beijing. Laluan melintasi Ulaanbaatar ini telah di bina antara tahun 1949 hingga 1961. Laluan ini turut merentasi gurun Gobi dan Siberia.

Basketball court yang terbiar. Ia hanya digunakan pada musim panas.

Rakyat Mongolia meraikan musim sejuk yang panjang dengan membina ukiran ais.

Pemandangan menarik di sini. Campuran salji yang memutih dan ladang jagung yang menguning.

Lebuh raya yang di bina di bahagian luar bandar yang sepi.

Cara hidup nomad orang-orang Mongolia yang diwarisi sejak sekian lama masih diteruskan. Bekalan elektrik diperolehi dengan tenaga solar.

Jalan yang dilitupi salji. Kiri kanan salji.

Spesis kuda liar Mongolia yang kini diancam kepupusan. Kini kuda ini biarkan hidup bebas dan dibiakkan di taman negara Mongolia.

Teh susu merupakan minuman tradisi Mongolia. Terdiri dari campuran air, teh, susu dan garam. Menjadi minuman yang mesti dihidangkan kepada tetamu dan di musim sejuk.

Kebanyakan rakyat Mongolia menggunakan keretapi untuk mebeli belah di China.

Cuaca sejuk melampau di sini memerlukan lembu juga memakai baju. Lihatlah mereka berhimpit sesama sendiri bagi memanaskan badan.

BACA: Pengalaman Di Kiev Sewaktu Tragedi MH17 Mendorong Lelaki Ini Travel Via Trans-Siberian

BACA juga: 23 Gambar Ini Mungkin Buat Anda Berpandangan Berbeza Tentang Salji

LIKE dan FOLLOW Vocket di Facebook serta Instagram


Musim Terakhir Game Of Thrones Hanya Akan Ditayangkan Pada 2019

Berita kurang gembira buat peminat Game of Thrones (GoT), drama bersiri fantasi paling popular ini tidak akan ditayangkan pada tahun ini seperti yang dirancang sebaliknya akan mula ditayang pada 2019.

Dikatakan penayangan siri ini pada 2019 adalah sebagai satu langkah strategik bagi memberikan rangkaian berkenaan lebih banyak masa untuk menghasilkan lebih banyak siri spinoff seperti yang dirancang.

Siri terakhir GoT hanya akan tampil dengan 6 episod tetapi akan berdurasi lebih panjang berbanding musim yang sebelumnya. Buat peminat GoT yang mungkin sedang mencari siri TV yang menarik untuk ditonton sementara menunggu musim terakhir, berikut merupakan antara siri TV yang kami cadangkan.


Selepas 7 Tahun, Michael Scofield Kembali ‘Sekali Lagi’ Menerusi Musim Terbaru Prison Break

Siapa sangka siri TV yang sudah berakhir 8 tahun lalu masih mempunyai peminat yang ramai. Malah, trailer terbaru musim kelima Prison Break sahaja berjaya mengumpul lebih 48 juta penonton selepas 24 jam mula dilancarkan. Jumlah penonton ini berjaya meletakkan rekod terbaru sebagai bilangan viewer tertinggi di dalam TV series. Power!

Dikatakan musim kelima Prison Break ini hadir berikutan desakan peminat yang menantikan aksi terbaru Michael Scofield. Tidak dilupakan juga, siri TV ini berjaya mengutip peminat baru meskipun sudah lama berakhir. Melihat kepada ‘missing plot‘ melalui episod terakhir Prison Break, Paul T Scheuring selaku producer siri ini berpendapat siri ini masih mempunyai peluang untuk hadir dengan musim terbaru.

Mengekalkan tema yang sama seperti musim-musim sebelum ini, Prison Break musim kelima bakal bermula dimana Michael Scofield sebenarnya ‘masih hidup’ dan dipenjarakan di Yamen. Kehadiran watak antagonis yang dibenci dan turut disukai ramai Theodore “T-Bag” Bagwell mengesahkan berita ini kepada Lincoln Burrows membuatkan Lincoln berusaha untuk menyelamatkan adiknya.

Satu perkara menarik mengenai musim terbaru ini adalah originaliti yang dikekalkan. Baik dari segi screenwriter mahupun pelakonnya. Maka, anda boleh bayangkan unsur-unsur saspen dan idea genius Michael Scofield sekali lagi dapat kita tonton melalui musim terbaru ini.

Musim terbaru ini bakal menyertakan 9 episod dan bakal mula ditayangkan bermula 4.4.2017. Buat peminat Prison Break, kehadiran siri ini pastinya membuat anda teruja. Buat anda yang ingin ‘repeat‘ siri TV ini, anda boleh tonton di iflix dengan penyediaan 4 musim penuh.